(trg)="1"> ” Martingki be do luhutna na tinompa . ”  — PARJAMITA 3 : 1 .\n(trg)="2"> Sadia ringkot do laho mangurupi angka donganta baoa , jala boasa ?\n(trg)="3"> Aha do laba na dapot ni huria molo angka donganta baoa diurupi ?\n(trg)="4"> Tingki laho mangurupi angka donganta baoa , songon dia do angka sintua boi mangihuthon sitiruon songon na dibahen si Samuel ?\n(trg)="6"> Aha do na pinaboa ni angka Sintua kaliling asa diulahon di huria ?\n(trg)="7"> DI HARORO ni sintua kaliling marrapot ma nasida dohot angka sintua na adong di huria , huhut diida sintua kaliling i ma sude dongan sintua na adong disi .\n(trg)="8"> Las rohana mangida angka sintua na ringgas mangula di huria i .\n(trg)="9"> Deba sian nasida nunga matua , nunga dos songon natuatuana .\n(trg)="10"> Alai adong dope na ringkot na laho sihatahononna .\n(trg)="11"> Disungkun ibana , ” Brur , aha do naung dibahen hamu mangurupi angka donganta baoa asa adong tanggung jawabna di huria ? ”\n(trg)="12"> Songon naung diboto nasida , tingki di haroro ni sintua kaliling na parpudi nunga dijujui nasida asa mangurupi angka donganta baoa .\n(trg)="13"> Ujungna , sahalak sian sintua i mangalusi , ” saotik dope na boi diulahon hami . ”\n(trg)="14"> Satolop do sude angka sintua i di hata i .\n(trg)="15"> Molo hamu sahalak sintua , hea do ra dihilala hamu songon i .\n(trg)="16"> Angka sintua kaliling mangida porlu angka sintua mangarohahon angka donganta baoa na poso nang na matua asa boi dipangke gogona laho manarihon na porlu di huria .\n(trg)="17"> Alai , sipata ndang mura laho mangulahon songon on .\n(trg)="18"> Boasa ?\n(trg)="19"> ( a ) Songon dia do Bibel paboahon na ringkot do mangajarajari donganta baoa , jala boasa hita sude porlu mangarohahon on ?\n(trg)="20"> ( Ida surat na di toru . ) ( b ) Boasa deba sintua sipata maol laho mangajarajari angka donganta baoa na asing ?\n(trg)="21"> Songon sahalak sintua , diboto hamu ringkot do mangajarajari angka donganta baoa na asing .\n(trg)="22"> * Diboto hamu do diharingkothon huria do angka baoa , laho mangaradoti huria asa tongtong togu jala boi mangurupi huria na jongjong di pudian ni ari .\n(trg)="23"> ( Jaha Jesaya 60 : 22 . )\n(trg)="24"> Bibel mandok hamu ingkon ” mangajari na asing . ”\n(trg)="25"> ( Jaha 2 Timoteus 2 : 2 . )\n(trg)="26"> Ndang sai mura mangulahon on , hamu ingkon manarihon na porlu di parsaripeon , di parkarejoan .\n(trg)="27"> Sarihononmu muse ulaon di huria dohot ulaon na asing na ringkot .\n(trg)="28"> Saonari boi ma taulas boasa tutu ringkot mangarohahon angka donganta baoa di huria jala mangajarajari nasida .\n(trg)="29"> Boasa sipata dipalelengleng angka sintua mangajari donganta baoa na asing ?\n(trg)="30"> Boasa songon na maol laho mangajarajari donganta baoa na asing ?\n(trg)="31"> Ninna roha ni na deba : ’ Adong dope ulaon na rumingkot di huria , molo parpudi pe mangajarajari donganta baoa ndang pola lola ulaon di huria . ’\n(trg)="32"> Toho do i ?\n(trg)="33"> Tutu do adong ulaon na ingkon jalo diulahon , alai molo dipalelengleleng hamu do laho mangajarajari donganta baoa , huria do na gabe susa .\n(trg)="35"> Aha do na boi taparsiajari sian sahalak supir ?\n(trg)="36"> Songon dia do boi on tapatudos tu pangajarajarion di huria ?\n(trg)="37"> Songon tudosan .\n(trg)="38"> Ingkon paresoon ni supir do miak dohot oli ni motorna asa boi mardalan .\n(trg)="39"> Alai olo do rumingkot di rohana mangisi miak sian mangganti oli .\n(trg)="40"> Alai molo torus diboan motor on , sada tingki gabe sega ma motor i .\n(trg)="41"> Ujungna lola ma ibana , habis ma tingki dohot hepengna padengganhon motor i .\n(trg)="42"> Aha do parsiajaranna ?\n(trg)="43"> Ingkon sarihonon ni sintua aha na ringkot di huria .\n(trg)="44"> Molo so i , susa do huria i .\n(trg)="45"> Songon supir na ingkon mangisi miak , angka sintua ingkon ” manangkasi na rumingkot ” .\n(trg)="46"> Deba sintua godang ulaonna gabe ndang sanga be nasida mangajarajari donganta baoa na asing , sarupa ma i songon supir na lalap gabe lupa molo oli ni motor ndang diganti .\n(trg)="47"> Molo ndang gira sintua mangajarajari donganta baoa di huria , ndang pola sadia leleng nai ndang adong be baoa na malo laho mangulahon ulaon na adong di huria .\n(trg)="48"> Songon dia do panghilalaanta mangida angka sintua na rade mangajarajari ?\n(trg)="49"> Jadi unang dirimpu hamu pangajarajarion i ndang pola porlu .\n(trg)="50"> Sintua na manarihon huria asa tongtong denggan jala na mangajarajarai angka donganta baoa , i do sintua na marbisuk na arga di sude donganta na di huria .\n(trg)="51"> ( Jaha 1 Petrus 4 : 10 . )\n(trg)="52"> Boha do huria asa mandapot laba ?\n(trg)="53"> ( a ) Boasa ingkon diajarajari sintua sude donganta baoa na asing ?\n(trg)="54"> ( b ) Angka sintua mangaradoti angka na ringkot di huria , alai aha dope na ringkot na ingkon ulahonon ni nasida ?\n(trg)="55"> ( Ida ma kotak ” Ulaon na Rumingkot ” . )\n(trg)="56"> Nang pe naung leleng gabe sintua , ingkon tongtong do serep marroha jala porlu ingotonna molo lam matua ndang boi be bahenonna sogot songon sisaonari .\n(trg)="57"> ( Mika 6 : 8 ) Jala , porlu botoon nasida , molo ” tingki dohot parsorion ” so panagaman boi gabe mambahen sintua ndang boi be mangaradoti ulaon di huria .\n(trg)="58"> ( Parjamita 9 : 11 , 12 ; Jakobus 4 : 13 , 14 ) Jadi molo dihaholongi jala disarihon sintua do sude ruas ni Jahowa , ingkon marsitutu do nasida asa mangajarajari angka donganta baoa na poso , sude naung pinarsiajaran ni nasida hian .\n(trg)="59"> Aha do na masa na laho ro na mambahen pangajarajarion mansai ringkot ?\n(trg)="60"> Arga do tutu angka sintua na rade mangajarajari angka donganta baoa ala on sude mangkorhon na denggan jala boi lam patoguhon huria .\n(trg)="61"> Dung i muse pangajarajarion on mambahen godang donganta baoa boi mangurupi huria marsada ni roha jala asa sai marsihohot tu Debata .\n(trg)="62"> Nasida tahaporluhon tarlumobi ala mangolu hita di ariari parpudi , nasida pe tongtong dihaporluhon tingki haporsuhon bolon haduan .\n(trg)="63"> ( Hesekiel 38 : 10 - 12 ; Mika 5 : 5 , 6 ) Di bahen i angka sintua na hinaholongan , parhaseang hamu ma tingki laho mangajarajari angka donganta baoa sian saonari .\n(trg)="64"> Asa adong tingki mangajarajari donganta baoa , aha do na porlu bahenon ni angka sintua ?\n(trg)="65"> Huboto hami do , tontu godang do ulaonmu ala ingkon mangaradoti ulaon na ringkot di huria .\n(trg)="66"> Alani i , pangke hamu ma deba tingki muna laho mangaradoti ulaon di huria huhut mangajarajari .\n(trg)="67"> ( Parjamita 3 : 1 ) Denggan ma molo songon i diulahon hamu jala manghorhon na denggan do i tu huria tu joloan ni ari .\n(trg)="68"> ( a ) Aha do na denggan taida sian pandapot ni angka sintua na mambahen pangajarajarion di angka inganan di luat na marasingasing ?\n(trg)="69"> ( b ) Songon na didok di Poda 15 : 22 , boasa porlu mangulas angka pandapot ni sintua na asing ?\n(trg)="70"> Ndang leleng dope , angka sintua na marhasil disungkun : Songon dia dibahen nasida boi denggan mangajarajari .\n(trg)="71"> * Dos do sude alus na pinaboa ni nasida nang pe asingasing be situasina .\n(trg)="72"> Aha do na boi taida sian on ?\n(trg)="73"> On patuduhon molo pangajarion marhite Bibel marlapatan tu sude angka na diajarajari ” Di nasa Huria . ”\n(trg)="74"> Parsiajaran on dohot parsiajaran na mangihut , mangulas poda ni angka sintua on ( Poda 15 : 22 ) Didok ma na mangajarajari i guru , na diajarajari i parsiajar .\n(trg)="75"> Aha do na porlu siparadeon ni sahalak guru , jala boasa songon i ?\n(trg)="76"> Parjolo , sahalak guru porlu mangida tingki na pas .\n(trg)="77"> Boasa songon i ?\n(trg)="78"> Doshon songon sahalak pangula , parjolo ingkon paradeonna tano inganan panuanan , dung i pe asa disuan boni .\n(trg)="79"> Suang songon i do sahalak guru porlu paradeonna parjolo roha ni halak siajaranna , dung i pe asa diajarhon parbinotoan laho mangajarajari ulaon na baru .\n(trg)="80"> Boha do bahenon ni sintua mangida tingki na pas laho mangajarajari ?\n(trg)="81"> Boi do ihuthononna tiruan na binahen ni sahalak guru na malo i ma panurirang Samuel .\n(trg)="82"> 13 - 15 . ( a ) Aha do didok Jahowa ulahonon ni si Samuel ?\n(trg)="83"> ( b ) Songon dia do si Samuel paradehon roha ni si Saul tu sada ulaon ?\n(trg)="84"> ( Ida gombar di mula ni parsiajaran . ) ( c ) Boasa na disurat di Bibel taringot si Samuel denggan tu angka sintua saonarion ?\n(trg)="85"> Di sada tingki hirahira 3.000 taon naung salpu , dipaboa Jahowa tu panurirang naung matua i ma si Samuel : ” Marsogot songon on , suruhononku tu ho sada halak sian tano Benjamin , asa miahanmu ibana bahen partogi ni bangsongku Israel . ”\n(trg)="86"> ( 1 Samuel 9 : 15 , 16 ) Diboto si Samuel ma ndang be ibana manguluhon bangso Israel , i do alana disuru Jahowa ibana mamiahi sada panggomgom .\n(trg)="87"> Asa paradehon baoa i tu ulaon on , dilului si Samuel ma dalan dohot tingki laho patulushon sangkapna .\n(trg)="88"> Marsogotna i diida si Samuel ma si Saul jala didok Jahowa tu si Samuel : ” I ma baoa i ” .\n(trg)="89"> Laos satongkin i diulahon ibana ma songon naung sinangkapna hian .\n(trg)="90"> Dilului ibana ma tingki na pas asa boi ibana manghatai tu si Saul .\n(trg)="91"> Dijou si Samuel ma si Saul dohot naposona rap mangan jala dipahundul ma ibana di halang ulu , diparade ma jagal naung dipapulik tu jolo ni si Saul .\n(trg)="92"> Didok si Samuel ma : ” Antong pangan ma !\n(src)="96"> Samuel wanted to make good use of the pleasant atmosphere that the fine meal and the leisurely walk had created .\n(trg)="93"> Ai nunga sinimpan hian di ho tu ari raja on . ”\n(src)="97"> So he invited Saul to come up to his roof .\n(trg)="94"> Dung sae mangan , ditogihon si Samuel ma si Saul tu jabuna .\n(src)="98"> In the cool evening breeze , Samuel “ continued to speak with Saul on the housetop ” until they went to sleep .\n(trg)="95"> Tingki di pardalanan tusi rap manghatahatai ma nasida na dua .\n(src)="99"> The next day , Samuel anointed Saul , kissed him , and gave him more instructions .\n(trg)="96"> Dung sahat nasida di jabu ni si Samuel , nangkok ma nasida tu loteng , jala diuduti ma ’ manghatai dohot si Saul di atas tarup ’ sahat tu na laho modom nasida .\n(src)="100"> After that , he sent Saul away  — prepared for the events to come .  — 1 Sam .\n(trg)="97"> Marsogot na i , dimiahi si Samuel ma si Saul , dihaol , jala dilehon godang tudutudu .\n(src)="101"> 9 : 17 - 27 ; 10 : 1 .\n(trg)="98"> Dung i , laho ma si Saul jala pos rohana tu ulaon naung dipasahat tu ibana .  — 1 Samuel 9 : 17 - 27 ; 10 : 1 .\n(src)="102"> Anointing a man to be a leader of a nation is , of course , not the same as training a brother to be an elder or a ministerial servant in the congregation .\n(trg)="100"> Aha na dibahen si Samuel di tingki i ndang dos songon na laho sibahenon ni sintua saonari on laho mangajarajari angka donganta baoa asa gabe sintua manang gabe parhobas .\n(src)="103"> Even so , elders today can draw several valuable lessons from Samuel’s approach .\n(trg)="101"> Alai adong parsiajaran tadapot sian na binahen ni si Samuel laho paradehon roha ni si Saul .\n(src)="104"> Let us consider two of them .\n(trg)="102"> Taida ma dua parsiajaran sian i .


23.41 Gereja Katolik Maria P.O.K.-Sidikalang No comments\nPESTA SANTO THOMAS RASUL\nEf 2:19-22 ; Yoh 20:24-29\n“Gabe ninna si Tomas ma mangalusi ibana: Tuhanku jala Debatangku!” (Yoh 20:28)\nJotjot molo adong dongan na maol porsea didok tu ibana, ‘Sahera si Thomas doho!” Sasintongna nabadia si Thomas Apostel na ta pestahon sadari on, ndang na roa pangalaho dohot rohana. Anggo roa pangalaho na tontu ndang sampe dipestahon Gareja i ibana, songon si Judas Iskariot. Molo tung pe jotjot songon na maol ibana porsea, ndang apala alani na roa pangalaho na, alai ibana sahalak jolma na kritis, adong prinsip di ibana, togu di pingkiran dohot pangalaho, alai marunduk jala marlambas ni roha manjalo na sintong jala bagas haporseaonna. Rupani on tarida mai sian hatana na mandok “Tuhanku jala Debatangku!” dung dijalo ibana haporseaon i, ditiop ibana togu jala na olo do ibana mate laho mangihuthon Jesus.\nHape di ngolu nuaeng on, tung mansai mura-mura jolma i meol-meol sian haporseaonna, olo do alani ndang dioloi sangkap ni rohana na so sintong jala maralo dohot angka aturan, pintor mandele jala pinda ugama, olo do alani arta dohot huaso, pintor pindah ugama. Muse godang do halak Kristen alai pangalahona ndang tarida na halak Kristen ibana, jala tong marjogal baut manang jogal rungkhung ndang porsea, hape nunga tangkas ndang sintong na binahenna, jala tung mansai maol mangakui dohot manjalo hata manang pambahenan na sintong ni binahen ni halak, sai tong manganggap dokna do na sintong. Dibahen i, di ari Pesta on, hita tiru ma ngolu ni si Thomas, kritis di ngolu, ndang mura-mura muba manang terpengaruh, tongu di haporseaon jala marlambas ni roha manjalo hata manang na denggan napinasahan ni dongan.


Serial Kearifan Batak (8): Gadombus – Batak Indonesia\n2019-05-08 2020-10-06 Redaksi BatakIndonesia.com\nJAKARTA, BatakIndonesia.com — Domu tu na mangalangka manang mulaulaon, bahat do umpasa manang pandohan ni halak Batak na paingothon hita asa manat jala sari. Adong do pandohan: “Nilangkahon tu jolo, tinailihon tu pudi!” Pandohan on marlapatan ganup hita mangalangka (mangulahon sada ulaon) jolo tatimbang aha panghorhonna, unang masa “nirimpu parhunihan hape pargadongan, nirimpu parsaulian hape hamagoan”. Di na manghatai adong do pandohan: “Jolo nidilat bibir asa nidok hata.” Lapatanna, jolo manat piningkiran jala sinagi angka hata sidohonon, asa unang paro bada, rimas, lea, manang jea hata naung haruar sian pamanganta i, ala molo dung tarsung haruar ndang tarunsat be i.\nDi na mambalanjohon angka haporluan siganup ari pe dipaingot Ompunta Sijolojolo Tubui do hita asa manat jala sari di ari marsogot. Unang rebo-kamis, disi adong disi tukkis. Itus, songon nidok ni parpinse. Lobi sian i, unang umbolon hansinghansing sian tiangna! Molo masa na songon on tu parutangan manang panggadisan ma bagianna.\nTu na manganhon sipanganon, asa unang mokkus jala unang sai mengoloi hagiot ni hisap, adong do pandohan: ‘Unang Mangan di Balian ni Pamangan (Hurum). Pandohan on paingothon hita asa unang pola maradu marutang holan pasombu hisap ni pamangan.\n“Tarbarita do halak Batak ‘pangallang’ jala ‘sigogo mangan’. “Tole ma, tanda do i. Sogot sarion sogot!”, ninna sahalak tu donganna, na marlapatan: pasuda hita! Sangga mangan marlompanhon tanggotanggo di sada lapo, rupani, dongan na asing mandok: “Tumagon do mate mangallang sian mate so mangan! Tole, jalo tambu i!” Dung sidung na mangan i, huhut dipahurehure butuhana na lambiahon i, didok ma: “Tombus bah, gabe so binereng be inang bao na mamolus alani butongna.” Adong muse do pandohan, songon on: “Molo Male, Lombang Dia ma Timbungon? Alai Molo dung Butong, Raja ni Bius Dia ma Iba Nuaeng?” Angka pandohan i pataridahon tung sipangallang do halak Batak.\nDomu tu na hurang manat di sidabudabuan manang na hurang sari di ari marsogot adong do hata di hata Batak na mansai ampit, ima gadombus. Gadombus marlapatan boros, ndang malo marhalihali. Ndang jadi teba! gariada tahe, itus (steady state: dos na bongot dohot na haruar) pe ndang sanga. Ujungna lam marhesut.\nAlani hata gadombus on, gabe huingot parmanganonhu dohot sada halak na mora jong di sada lapo parmanganan di Medan. Ujui, nasi goreng ma na dipangan hami. Hubereng tung mansai jamot ibana na manonduk indahan i tu pamanganna. Tung so adong pitik nanggo sabutir indahan i. Ias piringna i ndang adong na tading indahan i. Di na lao manganhon butir na parpudi, didok ibana songon on: “Mangihuthon na pistar, molo disamehon, sabutir eme mamparbuehon hirahira 60 butir eme/boras. Alani, molo bolong sabutir indahan on tudos ma i na mambolonghon 60 butir indahan. Asing dope lelengni i paimaon. Sahatophatopna ma 3 bulan!”\nLaos huingot muse ma sangga rap mangan ahu dohot ompungku na ujui. Molo pitik indahan i tu atas rere hundulan parmanganan i, ingkon jomputon do i jala panganon. “Asa diboto ho itonan, jolo marrenteng lanok di atas tanggurung asa dapot indahan on!”, ninna pasingothon. Parsiajaran na mansai arga ma i asa unang gadombuson.\nNuaeng on, torop do jolma, nang halak Batak, na sumalin gadombusna. Olo do 3 halak do nasida sajabu alai opat karetana (sepeda motorna). Na sahalak agia so 3 manang opat talipon-golomna, maradu so diboto na dia na ‘markiring’ molo adong manalipon ibana. Hape, olo do agia tung sada i ndang na parohon pandaraman, sude pasudahon. Tudos do on tu na mangan di balian ni pamangan manang di balian ni hurum.\nAlani, tapasomalsomal ma na hemat, alai unang holit!\nThis Month : 20791\nTotal Users : 329626\nTotal views : 1127405


ibadah partangiangan penutup tahun 2019 - Kramat Jati ibadah dan jadwal minggu hkbp kramatjati\nDiposkan pada November 21, 2019 November 21, 2019 oleh MMedia\nHKBP Kramat Jati Ibadah Partangiangan Penutup 2019\nPARTANGIANGAN PANUTUP DI TAUN 2019\n#parningotan_diangka_naung_monding, #hkbp_kramatjati, #partangiangan, #closing_parta\n“Debata Na Sangap Manguhumi Saluhut Bangso”\nClosing Parta Taun 2019\nBuku Ende Huria No. 834\nDi na hundul au manatap dompak langit i\nDi na ro sibalik hunik i\nDigombarhon i do ujung ni ngolunta i\nNdang be mabiar au disi\nMarolopolop rohangki di Surgo di na sonang i\nSoada na hurang sabam sonang rohangki\nMolo dung sahat au tusi\nBuku Ende Huria No. 354\nSAI TONG MAIMAIMA DO\n1. Sai tong maimaima do Rohanta i di Jesus\n2. Marlasniroha ma disi Sudena naung tinobus\nBuku Ende Huria No. 135\n1. Marpungu do di joloMon Marsada roha hami on O Jesus Tuhannami\n2. Na metmet di mulana i Sai dipararat Ho do i, I ma harajaonMu\nEpistel : Habakuk 3 : 1 – 6\nAi Debatana Papos rohana\nMambaen langkana tongtong tiur\nRo di donganna na monang i,\nMatius 13 : 47 – 50\nsai pajumpang do hita\ndisi sogot di surgoi,\ndenggan basaNa sai hot do I\nSai pajumpang do hita disi\nNext…. Minggu 24 Nov 2019 Acara Parningotan diangka naung monding.\n2. Na metmet di mulana i\nSai dipararat Ho do i,\nI ma harajaonMu\nLam ganda di bilangan ni\nNa paboahon hataMi\nBaen sangap di goarMu\nAsa olo paluaon.\n3. Ho do nampuna hami on\nRo di sandok portibi on\nHo ingkon sombaonna\nNang lan dope na modom i\nHinorhon ni jeana i\nHo do tangihononna\nIngkon monang Ho,\no Tuhan maralohon haholomon\nHo do Raja sioloan.\nI Korintus 4 : 5\n4:5 Dibahen i, unang hamu manguhumi di na so tingkina tagan so ro Tuhan i; patiuronna do na buni di na holom, jala papataronna do tahitahi ni roha. Disi ma dapotan pujipujian ganup sian Debata\nBuku Ende Huria No. 686\nRamun do au\nBuku Ende Huria No. 495 Logu.36 :\nO Jesus sipangolu au.\n4. Tarsurat dibukuNa\nI goarhu dimulana i,\nAi na ringkot do roha nii,\nnaeng dohot au tu surgo i\n5. Urupi au, o Tuhanki,\nSai lam pita baen tondingki,\nBuku Ende Huria No. 504 Logu.344 :\nDitogu Tuhan Jesus au.\n2. Holom pe angka dalan i,\ndilinggom hamatean i,\nTiur pe angka ari i,\ntung guru do di Tuhanki,\nDitogu togu Jesus au,\ntanganna sai maniop au,\nTongtong ma siseanna au,\npaima boi tu surgo lao.\n3. Gomos ditiop tanganki,\nsotung na silap langkangki.\nDi nasa parsorionki,\nBuku Ende Huria No. 520 Logu.357 :\nPartangisan do hape.\n1. Partangisan do hape\nanggo hasiangan on;\nHolso, arsak, sahit pe,\nSai manosak do tongtong\nIngkon songgop hamatean\ntu sudena jolma i;\nAi sude do na manean\nUhum ala dosa i.\n3. Unang marsak hita be\nnaung mananda Jesus i;\nAi inganan na rade\ndapot ho di surgo i.\nTatadingkon pe luhutna.\nNa diatas tano on;\nDapotonta di lambungNa\nHasonangan na tongtong.\nBuku Ende Huria No. 525 Logu.361 :\nNa laho ma au.\n1. Na laho ma au tu na sonang diginjang.\nO, ho donganki, na gok dosa, gok arsak\n#Sai ro dohot ho, dohot ho, dohot ho,\ninstrument… BE 335 : 2 BL.50\nBuku Ende Huria No. No. 347\n1. Sai masipaidaan\nDo na porsea i\nDung sahat be langkana\n3. Sai masipaidaan ma\nhita on muse di lambung ni\nTuhanta, Dung monang hita be,\nDung monang hita be,\nDung monang hita be\nBuku Ende Huria No. 522 Logu.359 :\nSurgo i sambulonta do i.\n1. Surgo i sambulonta do i,\nndang adong be siaeon disi,\nNa mamuji tongtong na disi,\npinaluani Tuhanta I.\ntu inganan na sai denggan i.\ngok ma las ni rohangku disi.\nSurgo i, surgo i……\npaima sahat tusi nang au on.\nasa rap dohot Ho au disi.\nNa tu au pinalumehonmi:\nNang nasida sai togu tusi,\nBuku Ende Huria No. 471 Logu.318 :\nHupilit Jesus donganki\n1. Hupilit Jesus donganki lao mangoloi Ibana.\nNang muruk pe torop disi labangku do Ibana.\nDi Ho ngolungku ro di ajalhu Jesus di Ho au,\n2. Arga ditobus tondingki, na mate do Ibana,\n3. Rohangku baen ingananMi,\npatiur ma langkangku,\nHuhatindangkon ma disi:\nHo Jesus palitongku,\n4. Mangkophop goarMi dison,\nsai I las ni rohangku.\nDung sahat au di sorgo I,\nsai tongtong do dohononku:\nJesus ngolungku, hatuaonku,\nJesus di Ho au nasa diringku.\nsangap di Ho, Jesusku,\nBuku Ende Huria No. 193\n4. Antong Ho ma nampuna ahu\nSaleleng au di tano on\nDenggan ma au marpangalaho\nPasangap goarMi tongtong\nSai tiruonku ma pambaenMu\nMangkaholongi dongan i\nSeahononku ma diringku\nManiru Ho, o Tuhanki.\nKategoriPartangiangan Wijk TagParningotan_diangka_naung_monding\nPos SebelumnyaSebelumnya Penutupan Kren tahun 2019 HKBP Kramat Jati\nPos SelanjutnyaSelanjutnya Minggu Ujung Taon Parningotan di angka naung monding


Dongan di ulaon adat 13 | ULTOP ULTOP\nDongan di ulaon adat 13\nPASAHAT ULOS DI NAMONDING\nSAPUT DOHOT TUJUNG\nNamasa di Toba Holbung (Laguboti) dohot nahumaliangna, molo monding dakdanak manang dolidoli/anak boru (naso hot ripe dope) langsung do natorasna mambahen ulos saputna. Alana molo so hot ripe dope holan natorasna do nirahutan ni adat tu na monding i. Ndang adong acara khusus di na pasahathon saput tu sisongon on. On ma sada perbedaan ni halak batak molo so hot ripe dope dibagasan adat. Molo naung hot ripe marujung ngolu, pasahaton ma ulos saput dohot tujung tu na manghabaluhon.\nNapasahathon ulos saput dohot tujung, hulahula do. Parjolo ma dipasahat ulos saput tu namonding dung i mangihut tu napasahathon ulos tujung tu namanghabaluhon. Ai tangkas do, jolo adong do namonding asa adong namabalu.\nDi tingki na mamungka parsaripeon, hulahula (natoras ni boru muli) do na parjolo sahali pasahathon ulos naginoaran ULOS HELA. Songon i do molo adong namabalu di parsaripeon i, hulahula do na pasahathon ulos saput tu hela manang boruna dohot tujung tu na manghabaluhon.\n- Di Toba Holbung (Laguboti), napasahat ulos saput dohot tujung ima hulahula\nAlasanna: Dinamamungka parsaripeon keluarga on, naparjolo pasahathon ulos tunasida ima hulahula (natoras ni boru muli). Jadi molo adong namabalu, hulahula ma napasahathon ulos saput tu namonding dohot tujung tu na manghabaluhon.\n- Di luat naasing, napasahat ulos saput ima tulang, napasahat ulos tujung ima hulahula.\nAlasanna: Ditingki sorang berena, ro do tulangna pasahathon bajubajuna, jadi napasahathon ulos saputna ima tulangna.\n- Alai sian pengamatan ni panurat, ndang tu sude bere dipasahat tulang bajubajuna di tingki parsorang ni bere i, jadi ndang tepat alasan i asa gabe tulang na pasahathon ulos saput. Jadi lebih tepat do na niulahon ni Toba Holbung. Alai hata ni natuatua mandok:\nASING DUHUTNA OLO DO ASING SIHAPORNA\nASING LUATNA OLO DO ASING ADATNA\nPASAHAT TUJUNG SAMPETUA\nUlos tujung sampetua dipasahat ma i tu namabalu molo nunga balgabalga pahompuna jala nunga hot ripe sude ianahonna, jadi dang ulos tujung be goarna. Di tingki napasahathon ulos tujung sampetua on, holan satongkin nama ditujunghon ulos i, jala laos di tingki i dipeakhon ma di abara ni namabalu i.\nPASAHAT ULOS HOLONG\nTingki soadong dope formalin, dung ± 2(dua) ari pintor ditutup do batang ni namate i. Di lem do batang i asa unang muap tu ruar. Najolo gadong do dilompa laho mambahen lem asa manutup angka ruangaruang naadong di batang i. Dung masak gadong i, diduda ma didalhophon ma gadong naniduda i tu angka ruangruang na i jadi dang muap be.\nDung sidung acara manutup batang di jabu, dipatuat ma tu alaman (ianggo na manutup batang dongantubu dohot boruna do). Ditingki acara di alaman, molo adong sian horong ni tulang (tulang, tulang rorobot, bona tulang, bona niari) na naeng pasahat ulos holong dope, tu ginjang ni batang i nama dipeakhon huhut didok hatana pasahathon.\nIse pinompar ni namonding na mambuat ulos sian ginjang ni batang i, ibana ma napasahat pisopiso tu silehon ulos i.\nDitingki saonarion nunga adong be formalin jadi boi do bertahan bangke i manang pigapiga ari so pola muap nang pe bungka batang. Jala tulang (tulang, tulang rorobot, bona tulang, bona niari) na naeng pasahat ulos holong, tu namangolu nama dipasahat (pinompar ni mamonding i) ndang be tu namate, ima ulos holong.\nBoi do ulos holong on dipasahat di tingki:\n- Acara di jabu\nDung sidung pasahat saput dohot tujung, pintor mangihut ma tulang (tulang, tulang rorobot, bona tulang, bona niari) molo naeng pasahat ulos holongnasida.\n- Acara di alaman\nDung dapot tingki ni hulahula dohot angka tulang mandok hata, dison ma kesempatan dinasida pasahat ulos holong.\n- Ditingki pasahat hata togartogar\nAdong do na pasahathon ulos holong di tingki na pasahat hata togartogar, parjolo ma napasahathon ulos holong baru diuduti hata togartogar. Molo napasahathon ulos holong dumenggan ma di tingki acara di jabu.\nSongonon ma pangulahonna:\ni. Parjolo mambungka tujung\nNuaeng hubungka tujung on anggiat ma bungka panggabean parhorasan tu ho boru/ito/lae tumpahon ni Amanta Debata\nHusuapi ma ho boru/ito/lae, ias ma ilu sian simalolongmu. Angka silas ni roha ma dipasahat Tuhanta di ho boru/ito/lae dohot di hita saluhutna tu joloan ni ari on (huhut disuapi tolu hali)\niii. Mangalehon mangan\nPangan ma indahan dohot dengke on asa margogo ho mangula ulaonmu asa boi parmudumuduonmu anakhonmi (huhut disulangkon 3 hali)\nInum ma mual sitiotio on asa anggiat ma tio angka pansamotan tumpahan ni Amanta Debata di borungku/ibotongku/laengku nang di hita saluhutna (huhut dipainumhon tolu hali)\nv. Pasahat parbue gabe\nPir ma tondim pir sahalam mangiringiring sude pomparanmi donganmu sarimatua (huhut di jomput jala dibahen disimajujung ni namabalu). Dung sidung didok hatana, disaburhon ma parbue i tolu hali tu ginjang ni nahundul disi huhut didok, Horas…Horas…Horas.\nDitingki namamungka tujung, tongtong do hulahula pasahat dengke tu pamoruonna.\nMolo namabalu i ndang dope marpahompu, pamoruon paradehon juhut rambingan patuduhon na dangol situtu do namasa i. Molo tung pe namarhosa diseat tong do disangsang i sude sopola adong namargoarna. Di ulaon matipul ulu/matompas tataring ndang masa marbagi jambar.\nMolo nunga marpahompu namabalu i (nunga adong silas ni roha), pamoruon paradehon juhut dohot namargoarna, tudutudu nisipanganon on jotjot do dipeakhon di tongatonga ni adopan sian pangidoan ni hulahula asa sude nampunasa.\nDung sidung i sude diulahon, marsipanganon ma, namamilang tangiang mangan pamoruon do.\nAndorang so dipungka dope mandok hata, jolo dibagi ma parjambaran (tudutudu ni sipanganon) jala marpanungkun do tu hulahula boha parturena. Hulahula mangalusi, “Bagihamu ma songon dia namasa di hutamuna on”. Dibagi pamoruon ma jala dipasahat hombar tu angka ingananna. Dung singkop sude parpeak ni jambar diuduti ma tu namandok hata togartogar sian horong hulahula.\nMolo dung marpahompu namabalu, pasahaton do pisopiso tu hulahula dohot horong tulang, tu namangudurhon (naginonghon) pe lehonon do pasi tuak na tonggi andorang so mangampu dope.\nDi tingki mamungka tujung dang dohot namabalu mangampu. Dung sidung diampu hasuhuton, dipasahat ma muse tu hulahula asa ditutup dohot ende/tangiang.\nDung i, marhehean na uli ma. Dung hirahira 3-7 ari ro do muse hulahula, dongan tubu, boru, bere dohot dongan sahuta manogarnogari. Di ulaon manogari on namabalu nunga dohot mangampu hata. Tong do di ulaon manogarnogari pe hulahula ma na manutup dohot tangiang.\nDiuduti muse tu: 5. MANGUNGHAP/MAMUNGKA HOMBUNG


DITINGKI ULAON ADAT\nHATA MARALUS DOHOT HATA SIDOHONON\n1. ACARA SEBELUM dan SESUDAH ANAK LAHIR\n1. ULOS TONDI.\n(Dung ro sude angka na nipio (diundang) laho mangadopi ulaon laho pasahat ulos tondi manang ulos mula gabe, diatur parhata ni Paranak ma parhudul nasida. Hasuhuton Paranak hundul ma jadi jabu bona, uduran ni hula hula hundul di uluan ni jabu Hasuhutan masidompak-dompahan dohot uduran ni hula hula.)\n1.1. Hata huhuasi sian Suhut Paidua ni Paranak\nMauliate ma parjolo tapasahat tu Tuhanta, ala marhite asi ni\nroha Na marhahipason hamu dohot uduranmuna ro madapothon hami.\nHami pe hipas do didapot hamu. Mansai las situtu roha\nrohanami, Rajanami di hahororomuna on.Tung sude do hami na\nmardongan tubu, boru dohot dongan sahutanami marlas ni roha\nmanjalo hahororomuna, Rajanami.\nParjoloma hami marsomba dohot jari jari sampulu, pasampulu\nsada simajujung ma hami diangka na marhurang lobi. Nuaeng\nmamatampak borumuna. Tarsongon dia ma hinarohon ni raja i?\nSongon i ma jolo hatanami.\n1.2. Sintuhu ni haroro ni hula hula (Parboru).\nHoras ma jala gabe Raja ni Boru! Hami pe antong mandok mau\nLiate do tu Tuhanta, marhite pangiring-iringin-Na marhahi\npason do hamu hudapot hami, suang songon i marhahipason\ndo Borunami dohot Helanami.\nSai asi ma roha ni Tuhanta, sai dilehon di hita saluhutna\nhahipason ni daging dohot tondi tu joloan ni ari on, boi\nhita marsitomuan di bagasan las ni roha.\nTaringot ni sungkun-sungkunmuna i, Raja ni Boru, i ma\ntaringot ni sintuhu ni haroronami, silas ni roha do Raja\nni Boru. Saminggu na salpu, ro do boa-boa silas ni roha sian\nsuruan niHelanami tu hami,naung ditongos Tuhanta di nasida ,\nna taparsinta, i ma naung manggora pamuro di borunami.\nHombar tusi ma haroronami Raja ni Boru, naeng pasahaton ulos\ntondi, manang ulos mula gabe ma hami tu Borunami dohot Hela\nMauliate ma jala malambok pusu ma hupasahat hami tu hamu Hula hulanami. Mansai balga jala las situtu rohanami, ai naeng pasahat ulos tondi, manang ulos mula gabe do hape hamu Rajanami tu parumaen dohot anaknami. Pasahat hamu ma sipasahatonmuna tu Borumuna dohot Helamuna. Botima Raja ni Hula hula.\n(Parboru jonjong mandapothon boru dohot hele ne hudul di lage manang kursi laho pasahathon upa-upa, ulos tondi dohot boras sipir ni tondi)\n1.3. Hata Sidohonon ni Simatua- Boru Tingki Mangupa.\nDi ho Inang, borungku dohot di hamu Amang Hela. Di son hupasahat hami upa-upa di hamu. Asa ro ma angka na tio dihamuna dua tu joloan ni ari on, jala tiur ma haroan na tapaima-ima. On ma Inang, boru hasian sipanganon sinoloman ni roham, na di pangido ho sian hami. (Somalna manuk na pinanggang, dengke ne niura, babi panggang,padar,manang lomang/itak gurgur) Tung songon i pe nuaeng dengke na\nHupasahat hami on, las ma rohamunamanganhon ( Dung i disulanghon inanta ma indahan rap dohot dengke tolu hali tu boruna i, dung i dipaimunahon ma muse aek sitio-tio, laos didok ma. Alai nuaeng on ndang apala sai sulangi be dohot tangan manang sedok, cukup ma holan dipasahat dipiring i).\nAsi ma rohani Tuhanta, sai tiur-tiur haroan na tapaima-iama. Horas ma na nipaima, horas ma hita na paimahon. Botima.\n1.4. Hata Sidohonon ni Simatua –Doli tingki pasahat Ulos Tondi.\nNunga di pasahat Inanta nangkin tu ho inang dohot hamu Hela upa-upamuna, i ma indahan na las dohot dengke sitio-tio.\nDi ho inang, boruku dohot hamu hela (Laos diuloshon ma ulos i sian siamun tu habirang ni na niulosan i, jala di urupi inata ma patipakhon asa unang hona tu simajujung nasida. Jala didok ma hatana) :\nOn ma ulos tondi ni ho inang, boru hasian dohot dihamu Amang Hela. Ulos naung nirasian do on,asa anggiat sarasi badan dohot tondimuna, asa marrongkap gabe marrongkap mamaora ma hamu mamangke ulos on. Ulos mula gabe ma di hamu ulos on, asa tangkas haroan marharoanan siampu-ampuonmuna jala situak-tuakonmuna tu joloan ni ari on. Ulos tondi parmulaanmuna gabe ma on, mangulosi anak dohot boru ma on di hamu.\nSai tibu ma sorang haroan na tapaima-ima di ari na uli dia ari na denggan, so hariboriboan, asa marurat hamu tu toru, jala marbulung tu ginjang, mangerbang mangalaung tu lambung.\nSongon hata ni umpasa :\nTogu urat ni ri, togu do nang urat ni singkoru,\nUlos tondi na hupasahat i, sai saur ma I di hamu, mang\nUlosi anak dohot boru.\nTubu ma lata di toru ni Tarabunga,\nSai tubu ma di hamu anak na marsangap dohot boru siboan\nSahat ma hamu leleng mangolu, sahat tu parhorasan pang gabean.\n(Dung i dibuat amanta i ma muse boras sipir ni tondi sian pinggan naung diparade hian, laos didok ma) :\nPir do pongki, bahul-bahul pansalangon,\nSai pir ma tondi, sai ro angka parsaulian\nPir ma tondi madingin, horas tondi matogu. (Parjolo ma dibahen amanta i tu simanjujungna ni helana, jala didok ma muse): Pir ma tondim boru hasian. Dao ma sahit sian badan dohot sahit ni pingkiran sian ho, asa tulus na taparsinta i jaloonmuna. Horas ma na ro, horas ma hita na paimahon. (Laos songon i ma muse dibahen tu helana). On ma boras pir liat-liat tu hamu Parboruannami. (Dung i dihorashon tolu hali tu ginjang jala didok ma) Horas, horas, horas ma hita saluhutna! ( Disalam Parboru ma boruna, dohot helana,)\n(Laos di pasahat ma muse dengke sitio-tio tu jolo ni suhut Paranak, boru dohot hela, jala didok ma) : Di hamu Lae,ito,Hela dohot borunami nang di hamu sude Parborunami. Di son rodo hami pasahathon dengke sitio-tio,asa sai tio ma parsaulian parhorasan di hita, tarlumobi di borunami na paima-iam haroan. Dengke simudur-udur, asa sai marudur-udur ma hamu tu dolok tu toruan, sai sahat saoloan. Dengke saur do on, asa sai saur ma hita leleng mangolu jala horas-horas. Dengke sahat ma on, asa sahat ma na uli na denggan, sai dipasahat Tuhanta ma pasu-pasu-Na tu hita. Tung songon on pe dengke on, las ma rohamuna manjalo. Botima. ( Masi jalangan, dung i hula hula/ simatua mulak tu hundulanna hian)\nOn pe di hamu Raja ni Parboruannami! Nunga hupasahat hami be pangupaon dohot ulos tondi tu boru dohot helanami, mangihut pangupaon dohot ulos tondi tu boru dohot helanami, mangihut dengke sitio-tio dohot siudur-udur tu hamu Parboruannami . Saounari hupasahat hami ma partingkian tu hamu, asa uduti hamu.\nGabe ma jala horas Raja ni hula hulanami! Nunga tung tangkas dipatuduhon hamu holong marboru i tu parumaennami. Asi ma roha ni Tuhanta , dipasaut ma sude angka tangiangmuna i.\nRajanami, Raja ni Hula hula. Andorang so arsipanganon hita, jolo hupasahat hami ma nian juhut na tabo, na marsaudara laho pasangahon hamu Rajanami. Botima.\nNa dengan angkup ni na uli Raja ni Boru. Nunga rade hami,\n1.5. Hata Sidohonon ni Simatua ni Parumaen ditingki pasahat\ntudu-tudu ni sipanganon.\n(Paranak, anak dohot parumaen borhat mandapothon tu hula hula, laho pasahathon na margoar ni sipanganon, jala did ok ma hatana) Di hamu na huparsangapi hami, Hula hulanami. Tung so tarhasuhatan hami do songon dib alga ni holong na pinasahatmuna tu hami, lumobi ma tu parumaen dohot anaknami, manang boru dohot helamuna. Di son Raja ni Hula hula, hupasahat hami do tu hamu tudu tudu ni sipanganon, songon sombanami maradopon hamu. Asa sai tudu tudu ni na uli na denggan ma on di ianakhonta, nang di hita sahulutna. Songon i pe nuaeng sipanganon na hupasahat hami on, las ma rohamuna manjalo. Botima.\n(Paranak, hela, parumaen manjalang Hula hula, jala mulak muse tu hundulanna hian)\nDi hamu Amanta Raja dohot hamu Inang Soripada, parmanganonta system paresmanan do, masiantan di ibana be.\nDi hamu Raja ni Hula hulanami. Ala laho marsipanganon ma hita, ise ma sian hita sibahen tangiang laho mangan.\nMauliate ma Raja ni Boru! Ninna rohanami, ala hamu do na parade sipanganon, sian hamu ma na mambahen tangiang laho mangan.\nNa denggan angkup ni na uli Rajanami. On pe Amanta Ama ni…\nma mambahen tangiangta laho marsipanganon hita. Botima.\n( Sibahen tangiang, laos manghatahon hata ni sipanganon)\nSititik marsigompa, golang pangarahutna,\nSongon dia pe sipanganon natupa, godang ma pinasuna.\nMarjomuk ma hita!\n(Di tingki na marsipanganon, boru ni Paranak paradehon pisau, sangkalan dohot piring kosong. Boru ni Parboru manjalo paralatan i, jala diseati ma aliang-aliang, ate-ate dohot butuha raja, dung i dibagihon tu hula hula dohot dongan sahuta nang dohot angka raja na ginokhon)\nPerhata ni Parboru\n(Dung sae marsipanganon parhata ni parboru manungkun partording ni tudu tudu ni sipanganonon) :\nDi hamu Raja ni Parboruonnami! Andorang so tampungka manghatai, nangkin nunga dipasahat hamu tudu tudu ni sipanganon on tu hami. Na manungkun ma hami tu hamu tarsongon dia ma partording ni on, Raja ni Boru. Songon i ma jolo sungkun-sungkunnami tu hamu. Botima.\nOlo ma tutu Raja ni Hula hula! Nunga tutu hupasahat hami tudu tudu ni sipanganon i tu hamu. Ninna rohanami, surung –surungmuna do I, Rajanami! Botima.\nMolo songon i do pandokmuna, surung-surungnami tu hamu Raja ni Boru!. On pe di hamu borunami, asa pasipan hamu ma jolo tu ingananna, huhut pature hamu, asa lehon hamu anon tu unduranta na patut manjalo. Di hamu Raja ni Borunami! Songon dia ma muse udut niang hataionta Raja ni Boru. Hupasahat hami ma tu hamu asa hamu ma na mangatur panghataionta. Botima.\n1.6. Hata sidohonon tingki pasahat pasituak na tonggi tu\nGabe ma jala horas Raja no hula hula! Nunga tutu mardalan ulaonta dohot denggan. Eleknami nian tu Raja i, andorang so dipasahat hamu hata sigabe, hata pasu-pasu rade ma hamu, asa ro hami pasahathon sipalas roha(batu ni sulang) dohot pasituak na tonggi, asa sai ro angka na tonggi di hita saluhutna. Botima.\nNa dengan angkup ni na uli Amangboru! Pasahat hamu ma, nunga rade hami.\nOn pe borhat ma anaknami dohot parumaennami pasahathon sipalasroha ni hula hulata dohot pasahathon pasituak na tonggi ( Anak dohot parumaen pasahathon amplop parjolo, i ma sipalas roha ( batu ni sulang ) tu natoras ni si parumaen. Dungi pe asa dilehon pasituak na tonggi tu sude rombongan Parboru).\nOn pe Rajanami, na mangido dope hami tu hamu, asa lehon hamu hata sigabe gabe dohot hata pasu-pasu tu hami saluhutna Parborumuna, tarlumobi tu anak dohot parumaennami.\n1.7. Hata sigabe gabe / pasu-pasu sian Hula hula.\nGabe ma jala horas Raja ni Boru! Pashatonnami do atong hata sigabe gabe, hata pasu-pasu dohot angka hata na uli tu hamu, Raja ni Boru!\n( Didopakhon, dohot borunami, ninna roha nian, na pasahathon hata sigabe gabe, hata pasu-pasu dohot angka hata na uli hata na denggan, sude ma hita. Alai tung sad ape na mandok hata, naung sahat ma hita disi. Jadi tarsongon on ma nian. Songon hata ni umpasa na mandok :\nSada silompa gadong, dua silompa ubi,\nTung salak pen a mandok hata, sude ma mandok na uli.\nSada ma sian boru, sada sian hita na mardongan tubu, baru tu suhut Parboru Parjolo ma sian boru, dungi di uduti ma sahalak sian hiat na mardongan tubu, baru Raja ni Borunta. Beha rohanta. ( Rombongan Parboru mandok), “ Na denggan ni na uli”\n1.7.1. Hata sigabe gabe sian boru.\nMuliate godang ma tapasahat tu Tuhanta, ai ala asi dohot holong ni roha-Na Boi hita pajupang di bagasta na marampang na marjual on di bagasan hahipason dohot las ni roha. Jala tarlumobi ma muse, mandok mauliate ma hita tu Tuhanta, dibasa-basahon do di hita haroan sipaimaon di maennami. Onpe do anakniba, malo ho manjaga huhut manganju roha ni maen i. Ai molo di tingki sisongon on, tarsi adong do parubahan ni roha. Jagas,unang mangangkat angka na borat ibana. Denggan urus panganona, asa sehat na dibagas botian, sehat nang maen on. Di hope maen, pos ma roham di haroan na tapaima on, adong do hami, tarlumobi Hula hulatana sai totong na mangalehon semangat dohot na manangianghon ho. Sai martamiang ho tu Tuhanta,asa Ibana mangurupi ho, asa hipas sorang haroan na tapaima, horas hita na nidapotna. Songon hata ni umpasa ma dohonon:\nSanjongkal urat ni ri, tolu jokal urat ni singkoru,\nUlos mula gabe na ni pinasahat ni hula hulata i tu\nSaur ma i mangulosi anak dohot boru\nBotima. Hatanami i hata sitambaan.\n1.7.2. Hata sigabe gabe sian dongan tubu\nTotong ma hita mandok mauleate tu Tuhanta i. ai ndang tar hasuhatan asi dohot holong ni roha-Na di hita. Di papungu do hita di ari na uli, ari na denggan on mar las ni roha manjalo sibasa-basa-Na, I ma haroan na tapaima-ima diborunta. On pe Boru hasian, las ma roham majalo sibasa-basa ns sian Tuhanta i. Songon di tangiang pasu-pasunami di tingki tarpasu-pasu hamu, asa tibu hamu di liliti andorana, nunga dapot i nuaneng, las maroham, las ma rohanta. Songon hata ni umpasa ma dohonon :\nTubu ma lata di toru ni bung-bung,\nTubu ma di hamu anak na marsangap,\nDohot boru na martua donganmuna saurmatua.\nAla ni i sotung uang do marsak roham, manang mabiar din a managam haroan on ho Inang. Pos roham Inang,boru hasian, antaadong do hami masi manangianghon ho tu Tuhanta i, asa Ibana na mangurupi ho, dohot na mampargogoi ho di haroan na tapaima-ima i. Sorang Ibana so haribo-riboan. Horas na ro, horas na ni dapot. Di hamu pe Amang Hela, tongtong ma lehon hamu dorongan semangat tu Borunami on,asa pos rohana. Jala sabar hamu manganju Borunami, jala nengan urus hamu sipanganonna, asa sehat haroan na tapaima. Botima Hatangki hata sitambahaan.\n1.7.3. Hata sigabe gabe dohot pasu-pasu sian simatua ni anak\nTapuji ma Tuhanta, na mangalehon ari na uli, ari na denggan on, boi hita pajupang di bagasan hahipason dohot las ni roha. Lumobi muse, marlas ni roha hita, ala dilehon Tuhanta do sibasa-basa-Na, i ma haroan na tapaima-ima di borunta. Di silas ni rohanta i, Inang boru hasian, nunga hupasahat hami nangkin upa-upam di na managam haroan ho, i ma marhite indahan n alas dohot dengke sitio-tio nang dohot sipanganon sinoloman ni roham boru hasian, asa tio ma parhorasan, parsulian di ho boru hasian dohot dihelanami pasu-pasuon ni Tuhanta. Nunga hupasahat hami ulos tondi manang ulos mula gabe, sai mangulosi daging dohot tondimuna ma i, suang songon i nang haroan na tapaima-ima pasu-pasuon ni Tuhanta. Laos nunga hupasahat hami tu hamu sude Parboruonnami dengke simudur-udur, asa sai marudur-udur hamu antong tu dolok tu toruan, jala sai masipaolo-oloan di bagas holong na sian Tuhanta i.\nPege sangkarimpang, ansimun sada holbung\nMangangkat rap tu ginjang,tu toru rap manimbung.\nDengke saur, dengke sahat, asa sahat ma na uli, sahat na denggan jala saur ma hita leleng mangolu sahat tu na saurmatua jala horas-horas. Songon hata ni natua-tua ma dohonon :\nAndor handungka ma togu togu ni lombu\nPengpeng saur matua ma hamu patogu-togu pahompu.\nOn pe Inang, boru hasian, pos ma roham, adong do hami hula hulam, dongan tubum, borum dohot angka dongan sahutam na laho mangaleho semangat dohot tangiang tu Tuhanta mangurupi ho, Inang hasian. Sai na urupan-Na do ho di gogo dohot haipason. Horas haroan na laho sorang, horas hita na paimahon. Songon i ma hatanami tu hamu Raja ni Parboruon\nSahat –sahat ni solu, sahat ma tu bontean,\nSai leleng mahita mangolu sahat tu parhorasan Pangabean\nOn pe di hamu Raja ni Borunami! Nunga be sude hami marliat-liat pasahat hata sigabe gabe dohot hata pasu-pasu na uli. Hupasahat hami ma tu hamu, asa ampuhamu Botima.\n1.8. Hata pangampuon sian Paranak\nGabe ma jala horas Rajanami! Ampuonnami ma tutu hata sigabe gabe, hata pasu-pasu, i ma hata na uli hata na denggan na pinasahatmuna tu hami.\n(Didompakhon tu horong ni Paranak). Di hita rombongan Paranak, na mangampu do hita di hita hata sigabe gabe dohot hata pasu-pasu na ni pasahat ni Raja ni Hula hulanta. Jadi ninna roha nian, parjolo ma hamu Boru, dung i donagn sahuta, laos diuduti na mardongan tubu, baru pe suhut Paranak, anak dohot parumaen. Sahalak ma songon utusan sian ganup horong, songon hata ni umpasa :\nSada si lompa gadong, dua si lompa ubi\nSahalak pe na mandok hata, sude ma hita dapotan uli\nOn pe hupasahat hami ma parjolo tu Borunami.\n1.8.1. Hata pangampuan sian Boru.\nMauleate ma tapasahat tu Tuhanta, ala marhite asi dohot holong ni rohana boi pajumpang hita di bagasan hahipason dohot lasniroha. Mauliate do dohononnami nang tu hamu raja ni hula hula ni hula hulanami, disiala haroromuna na pasahathon ulos tondi manang ulos mula gabe, nang dohot upa-upa marhite indahan nalas dohot dengke sitio tio tu Nantulang na poso dohot Paramaannami. Sude hata sigabe gabe dohot hata pasu-pasu na pinasahat muna tu hami, tarlumobi tu Natulang na poso dohot Paramaannami, sai manjangkon ma pardagingon dohot partondion,tuak ma di abara, ,ampe di parsalimbubuan nasida pasu pasuon ni Tuhanta.\nNdang tarbalos hami uli basa na pinasahatmuna i tu hami, sai sian Tuhanta ma jalo hamu balosna marlipat ganda. Songon i ma jolo pangampuon sian hami Boru.Botima\n1.8.2. Hata pangampuon sian Dongan Sahuta\nSai totong do mandok mauleate hita tu Tuhanta Parasi roha bolon i, ai di dongani do hia di ulaonta silas ni roha dijabu na marampang na marjual on. Mauliate do dohononnami tuhamu hasuhutonnami, na manggokhon huhut manjou hami dongan sahutamuna asa dohot hami mangadopi haroro ni Hula hulata na pasahat ulos tondi dohot upa upa ni Inanta ni paima haroroan dohot Amanta i. Las ni roha ni hasuhuton, laos tong dohot hami dongan sahutamuna marlas ni roha. Songon hata ni umpasa :\nPoltak bulan tula, si raja manggule,\nMolo marlas ni roha hasuhuton, dongan sahuta pe dohot mahulae.\nOn pe sidohononnami, din a mangampu hata ni Hula hulata, sai manjangkon ma pardagingon dohot partondion di hata pasu-pasu dohot hata sigabe gabe na pinasahatmuna tu hami,Tarlumobi tu inanta na paima haroroan di pasu-pasu Tuhanta.Botima\n1.8.3. Hata pangampuon sian Dongan Tubu.\nTapuji ma Tuhanta na sangapna marmulia i. marhite asi dohot holong ni roha-Na dilehon do hahipason ni daging dohot tondi di parmunguata di silas ni roha sadari on, di na ro hamu Hula hulanami pasahat ulos tondi tu parumaennami, Jala mauliate ma hupasahat hami tu hamu Hula hulanami, di uli basamuna na pasahathon ulos tondi, manang na didok ulos mula gabe. Suang songon i do nang dohot angka hata pasu-pasu, hata tangiang nang hata poda na dipasahat hamu tu hami,tarlumobi tu parumaennami dohot anaknami. Sai tuak ma i di abara, ampe di parsalimbubuan nasida. Sai manjokon ma pardagingon dohot partondion ni parumaennami dohot anaknami. Uli basamuna i Rajanami, ndang tarbalos hami i, sai sian Tuhanta ma jalo hamu balosna marlopit ganda. Botima.\n1.8.4. Hata pangampuon sian suhut Paranak\nTapuji ma Goar ni Tuhanta Parsi roha bolon i. Marhite na didonganiasi ni roha ni Tuhanta do asa denggan marture ulaonta silas ni roha sadari on. Mauliate ma hupasahat hami tu hamu Amanta Raja dohot Inanta Soripada, dongan sabutuhanami, boru/berenami, dohot dongan sahutanami, di haradeon ni rohamuna rampak hamu dohot inanta soripada mangadopi ulaon silas ni rohanta sadari on. Molo tung hurang pe panjaloan namidi hamu, marpanganju ma hamu di hami. Tangkas do huboto hami, alani pangurupionmuna do asa saut ulaonta on. On pe mauliate ma di hamu Amang Raja dohot hamu Soripada.\nJala mandok mauliate do hami tu hamu Raja ni Hula hulanami, di uli basamuna na pashathon ulos tondi tu parumaen dohot anaknami, suang songon i dohot indahan n alas dohot dengke upa-upa,nang angka hata pasu-pasu dohot hata sigabe gabe tu mami, tarlumobi tu parumaennami dohot anaknami. Sai asi ma roha ni Tuhanta, sai manjangkon ma pardagingon dohot partondionnami di angka hata na uli hata na denggan na pnasahatmuna tu hami. Songon hata ni natua-tua ma dohononnami :\nNaung sapulupitu, jumadi sampulu alu\nHata pasu-pasumuna i, sai huampu hami i di tonga jabu.\nUli basamuna i Rajanami, ndang tarbalos nami i, sai sian Tuhanta ma jalo hamu balosna marlipat ganda Di tangiangnami nami, sai dilehon Tuhanta ma di hamu hahipason dohot gajang ni umur. Botima\n1.8.5. Hata mangampu sian anak/parumaen.\nMauliate ma hupasahat hami tu Tuhanta, na mangalehon hahipason di hita. Suang songon i mandok mauliate do hami tu hamu Hula hulanami, naung pasahathon upa-upa marhite indahan las dohot dengke sitio-tio, ulos tondi, manang ulos mula gabe, nang ampe di salimbubunami. Hata ni situa-tua ma dohonon :\nTurtu ma ninna anduhur, tio ma ninna lote,\nHata pasu-pasumuna i Rajanami,sai unang muba,unang mose\nUli basamuna Rajanami, ndang tarbalos nami i, sai sian Tuhanta ma jalo hamu balosna marlipat ganda. Botima\nDi hamu Raja ni hula hulanami! Nunga ris be hami mangampu hata sigabe gabe, hata pasu-pasu na pinasahatmuna tu hami. Songon hata ni umbasa ma dohononnami :\nNaung sampulu pitu, jumadi sampulu alu,\nSude hata na uli na pinasahat muna Rajanami,\nHuampu hami ma di tonga jabu.\nDi hata panimpulion ni ulaonta sadarion, dohonon ma hata ni umpasa ni situa-tua :\nBinanga ni Bangkara, tu binongkak ni Tarabunga,\nDi balian ndang marmara, di hut ape ndang mahua.\nTu sanggar ma amporik, tu lumbang ma satua,\nSinur ma na pinahan, gabe mana n uli\nSahat-sahat ni solu, sai sahat tu bontean,\nSai leleng ma hita mangolu, sahat tu parhorasan tu panggabean.\nPangidoannami Rajanami, sian hamu Hula hula i ma mambahen tangiang panutup di ulaonta sadari on. Botima\nGabe jala horas Raja ni Boru!(Didompakhon tu amanta sintua) On pe Amang Sintua, bahen ma endenta, jala laos tutup ma dohot tangiang. Botima.\n(Dung saematangiang, marhhehe na uli, masijalangan, jala di tingki i ma dilehon jambar na dibungkusi nangkin\nDiposting oleh INDRA BRONSON SIHOMBING di 22.48 0 komentar\nINDRA BRONSON SIHOMBING\nAma Ni Claudia Aurelie\nSumatera Utara Tarombo. Tema Jendela Gambar. Gambar tema oleh Brasil2. Diberdayakan oleh Blogger.


Boasa Dang Marulang Tahun Sitindangi Ni Jahowa? | FAQ\nJAHA DI BAGASAN BAHASA Abkhaz Afrikans Albania Amhara Arab Armenia Armenia (Barat) Azerbaijani Bahasa Isyarat Peru Bahasa Isyarat Rumania Bahasa Isyarat Spanyol Bashkir Basque Bassa (Kamerun) Batak (Toba) Bikol Bolanda Bosnia Boulou Bulgar Cakchikuel Cebuano Chavacano Cheska Chin (Hakha) Chitonga Chitumbuka Cina Kanton (Disederhanakan) Cina Kanton (Tradisional) Cina Mandarin (Disederhanakan) Cina Mandarin (Tradisional) Dangme Denmark Esti Ewe Fante Faroese Farsi Fiji Fon Ga Galicia Garifuna Georgia Greenland Guarani Gun Hata ni na Ngungu di Amerika Hata ni na Ngungu di Argentina Hata ni na Ngungu di Brasil Hata ni na Ngungu di Kolombia Hata ni na ngungu di Irlandia Hata ni na ngungu di Japang Hata ni na ngungu di Magyar Hata ni na ngungu di pilipina Heber Hiligaynon Iban Ibanag Igbo Iloko Indonesia Inggris Isoko Italia Jawa Jepang Jerman Jerman Rendah Kabiye Kabyle Kachin Karen (S'gaw) Katalan Kazak Kazak (Arab) Khmer Kikaonde Kikuyu Kinyarwanda Kirghiz Korea Korsika Kreol Haiti Kreol Mauritius Kroasia Lingala Lituavi Lomwe Magyar Malagasi Malayalam Malta Mam Maya Mazatec (Huautla) Melayu Mixe Mongol Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Ndau Ndebele (Zimbabwe) Nepali Ngabere Nias Norwegia Nzema Oromo Ossetia Pangasinan Pijin Pulopulo Solomon Polski Portugis Portugis (Portugal) Prancis Punjabi Quechua (Cuzco) Rarotongan Rumania Rundi Rusia Sepedi Serbia Serbia (Romawi) Sesotho (Lesotho) Setswana Shona Sidama Sinhala Slovak Sloven Somali Spanyol Sunda Suomi Swahili Swedia Tagalog Tahiti Tajik Tarascan Tatar Telugu Tetun Dili Thai Tigrinya Tlapanec Tojolabal Tonga Totonac Tsonga Turki Turkmen Tzeltal Tzotzil Uighur (Sirilik) Ukraina Urdu Uzbek Uzbek (Romawi) Valencia Venda Vezo Vietnam Wallis Welsh Xhosa Yoruba Yunani Zapotec (Isthmus) Zapotec (Lachiguiri) Zulu\nBoasa Dang Marulang Tahun Sitindangi Ni Jahowa?\nDang marulang tahun Sitindangi Ni Jahowa, ala dang lomo roha ni Debata tu ulaon i. Nang pe dang adong ayat ni Bibel na mangorai hita mangulahon i, alai adong do piga-piga hatorangan na boi mangurupi hita mangattusi songon dia pakkilalaan ni Debata tu ulaon i. Taparrohahon ma opat hatorangan on dohot prinsip ni Bibel na hombar tusi.\nMarharoroan sian hasomalan ni sipelebegu do ulang tahun. Bukku Funk & Wagnalls Standard Dictionary of Folklore, Mythology, and Legend patorakkon, hasomalan marulang tahun dibahen alana porsea do halak najolo, “adong tondi na jahat na boi mangganggu halak na marulang tahun i”. Alani i, molo ro akka donganna mandok “selamat ulang tahun”, boi do i padaohon ibana sian tondi na jahat i. Buku The Lore of Birthdays mandok, najolo rikkot do ari hatutubu lao mangida nasib ni sasahalak. Didok bukku i muse, margogo do lilin ulang tahun pasautton sakkap ni roha ni halak na marulang tahun.\nAlai di Bibel, diburai do halak na mangulahon ulaon hadatuon, hasipelebeguon, spritisme manang “angka na suman tusi.” (5 Musa 18:14; Galatia 5:19-21) Jala diuhum Debata pe halak Babel, ala somal do nasida manilik bintang, i ma hasomalan lao mamboto ari na naeng ro. (Jesaya 47:11-15) Dang sai disulikkiti Sitindangi Ni Jahowa haroro ni sude hasomalan. Alai, molo adong tudu-tudu sian Bibel taringot sada ulaon, diihutton hami do i.\nDang marulang tahun halak Kristen na parjolo. The World Book Encyclopedia mandok, “diboto halak Kristen na parjolo do, molo marulang tahun hasomalan ni halak sipelebegu.” Halak Kristen saonari on ikkon maniru akka apostel dohot halak Kristen na marsiajar sian Jesus.—2 Tessalonik 3:6.\nParningotan ari hamamate ni Jesus do na sai diulahon halak Kristen na parjolo, dang ari hatutubuna. (Lukas 22:17-20) Dang songgot rohatta disi, alana Bibel pe mandok, “dumenggan do ari hamatean ni jolma sian ari hatutubuna.” (Parjamita 7:1) Di ujung ngolu ni Jesus di portibi on, diulahon Jesus do lomo ni roha ni Debata, i do na mambahen rumikkot ari hamamatena sian ari hatutubuna.—Heber 1:4.\nDang adong dipaboa di Bibel sisomba Debata marulang tahun. Adong dua pesta ulang tahun na disurat di Bibel. Alai dang sisomba Debata na mangulahon i. Alani i, dang denggan taihutton ulaon i.—1 Musa 40:20-22; Markus 6:21-29.\nLungun do roha ni ianakkon ni Sitindangi Ni Jahowa ala dang marulang tahun?\nSongon natua-tua na asing, dipatudu Sitindangi Ni Jahowa do holongna tu ianakkonna. Dilehon nasida do hadiah jala rap marpungu do nasida dohot ianakkonna manang sadihari pe. Ditiru nasida do Debata Jahowa na jotjot patuduhon holongna. (Mateus 7:11) Alani i, dang gabe lungun roha ni ianakkon ni Sitindangi Ni Jahowa, taida ma komentar na di toru on:\n“Las hian rohakku molo toppu mandapot hadiah.”—Si Tammy, 12 taon.\n“Nang pe dang dilehon natua-tuakku hadiah di ari ulangtahunku, alai dilehon nasida do di ari na asing. Lomo do rohakku songon i, toppu mandapot hadiah.”— Si Gregory, 11 taon.\n“Molo holan sappulu minut do, i pe holan mangallang kue dohot marende ulang tahun, dang pesta i. Ro ma tu jabukku, asa diboto hamu pesta na sasittongna!”—Si Erik, 6 taon.\nJesus paboahon boasa hita manghaporluhon togutoguan jala dua prinsip Bibel dia ma na rumingkot.\nBagihon Bagihon Boasa Dang Marulang Tahun Sitindangi Ni Jahowa?\nBoasa Dang Marnatal Sitindangi Ni Jahowa?\nAha do na Dihaporseai Sitindangi Ni Jahowa?


Didia do Jesus Tubu jala Andigan? | Hangoluan ni Jesus\nDidia do Jesus Tubu jala Andigan?\nJESUS TUBU DI BETLEHEM\nANGKA PARMAHAN RO MANGIDA JESUS\nDi tingki i, diparentahon Kesar Augustus ma asa sude halak di Imperium Rom mandaftarhon dirina be. Borhat ma si Josep dohot si Maria tu huta hatubuanna, i ma Betlehem na di sabola selatan ni Jerusalem.\nGodang do halak ro tu Betlehem laho mandaftarhon dirina. Alani i, ndang adong be inganan dapot ni si Josep dohot si Maria laho marborngin. Gabe marborngin ma nasida di handang ni binatang, i ma inganan ni halode dohot binatang na asing. Di inganan i ma Jesus tubu. Dibungkus si Maria do ibana dohot lampin jala dipeakkon tu inganan panggagatan.\nTontu nunga diboto Debata hian, na laho bahenon ni Kesar Augustus parenta asa sude halak mandaftarhon dirina. Alana marhite i, boi ma Jesus tubu di huta Betlehem, huta ni ompuna Raja Daud. Jala nunga dipaboa hian di Surat na Badia, di huta i do tubu Panggomgomi na dijanjihon i.—Mika 5:1.\nMansai ringkot do na masa di borngin i! Tingki di ladang dope angka parmahan, tompu ma ro sinondang sian langit tu nasida. Hasangapon ni Jahowa do i! Ro ma sada sian suru-suruan ni Debata mandok tu nasida, “Unang hamu mabiar, ai na pasahathon barita na uli do ahu tu hamu taringot tu las ni roha na laho hilalaon ni sude jolma. Nunga tubu di hamu sadari on Sipalua, di huta ni si Daud, i ma Kristus Tuan i. On ma tanda di hamu: Jumpangmuna ma sada poso-poso dibungkus dohot lampin jala peak di bagasan palangka.” Tompu ma ro mansai torop angka suru-suruan, ninna ma, “Hasangapon ma di Debata di banua ginjang jala dame ma di tano on di tonga-tonga ni jolma na hinalomohon ni rohana.”—Lukas 2:10-14.\nDung laho suru-suruan i, didok angka parmahan i ma, “Beta ma hita tu Betlehem marnida na masa, na pinaboa ni Jahowa tu hita.” (Lukas 2:15) Hatop ma nasida laho, jala diida nasida ma Jesus na baru tubu i di inganan na nidok ni suru-suruan i. Dung dipaboa angka parmahan i hata ni suru-suruan i, longang ma sude halak. Diparrohahon si Maria do sude hata i jala disimpan di bagasan rohana.\nGodang do halak porsea molo Jesus tubu tanggal 25 Desember. Hape bulan Desember, ngali do ari jala jotjot do ro udan di Betlehem. Gariada olo do ro salju. Tontu di tingki sisongon i, ndang adong parmahan na marborngin di ladang laho manjaga pinahan ni nasida. Asing ni i, di tingki sisongon i, ndang suruon ni Kesar ni Rom rayatna laho tu luat na dao laho mandaftarhon diri. Ai di tingki i, sogo do roha ni rayat tu pamarentaon ni Rom. Alani i, boi ma tadok hira-hira bulan Oktober do Jesus tubu.\nBoasa ingkon laho si Josep dohot si Maria tu Betlehem?\nAha do na masa di borngin hatutubu ni Jesus?\nBoasa boi pos rohanta molo Jesus ndang tubu tanggal 25 Desember?\n”Dipahusorhusor di bagasan rohana”\nNa masa tu si Maria di Betlehem paposhon rohana tu janji ni Jahowa.


Tata Ibadah Arisan – Bahasa Batak | HKBP Serpong\nTata Ibadah Arisan – Bahasa Batak\nDisadur dari Buku Ibadah Harian, Edisi Juli – Agustus 2018\n1. Marende BE No. 115:1+3. “Tuhan Debata”\nTuhan Debata, sai ramoti ma\nDaging dohot tondinami, ido pangidoannami\nSai pahipas be, hami on sude\nSai parbadiai, sai tongtong rajai\nAle Tondi Parbadia, rohanami asa ria\nMangoloi hataM, hombar tu rohaM\n2. Votum-Introitus-Tangiang. (L= Liturgis & R= Ruas)\nL. Marhitehite goar ni Debata Ama dohot goar ni Anakna Tuhan Jesus Kristus dohot goar ni Tondi Parbadia natumompa langit dohot tano on,\nL. Marolopolop ma hamu, ale angka partigor, mangasahon Jahowa talup do marende angka unjur marroha. Marlas ni roha ma hamu, ale angka partigor dibagasan Jahowa, jala puji hamu ma goarNa na badia i.\nR. Sai pujionku do angka pambahenan ni Jahowa, sai ingotonhu do halongangan angka na binahenNa i sian na robi.\nL. Na denggan situtu do na mamuji Jahowa dohot mengendehon goarMu, ale na tumimbul. Mamaritahon asi ni rohaM manogotna i dohot hasintonganMi bornginnai.\nR. Oloi hamu ma Jahowa marhitehite las ni roha, ro be ma hamu tu joloNa marhitehite olopolop. Ai pardenggan basa do Jahowa, ro disaleleng ni lelengna do asi ni rohaNa, jala marsundutsundut do hasintonganNa. Haleluya !\nL. Martangiang ma hita. Mauliate dipasahat rohanami tu Ho Debata Amanani, ala asi dohot holong ni rohaM na mandongani jala mangaramoti daging dohot tondinami. Diloas Ho do hami marpungu jala marlas ni roha sadari on. Ale Tuhan, ramoti jala horasi ma hami saluhutna, sai tompa ma roha na ias jala na ringgas dibagasan rohanami be. Sai parrohai ma hami mamilangi ariari ni ngolunami asa dapotan roha bisuk hami. Jalo ma tangiangnami marhitehite Jesus Kristus Tuhannami. Amen.\n3. Marende BE No. 194 : 2 “Aut so asi rohaM”\nMauliate ma di Ho, o Debata, ala basaM\nSibahen dalan i, marhite AnakMi, tu banuaM\n4. Pujipujian ala asi ni roha ni Debata\nL. Ale Debata, Amanami marhite Jesus Kristus Tuhannami, Hupuji hami ma goarMu nabadia i. Ala jumolo Ho manghaholongi hami. Balga nai panumpakMu, ale Tuhan, molo dilehon Ho bagas on gabe inganannami, hupangido hami ma tu Ho, pasupasu jala mian ma Ho ditongatonga ni bagas on, asa lam tu balgana holong ni rohanami laho mangihuthon Ho. Songon partubu ni hau dohot bunga na di topi ni sunge, songon i ma nian partubu ni holong ni pangisi ni bagas on.\nR. Ale Debata parholong roha, mauliate ma di asi ni rohaM\nL. Ale Debata, Ho do marsuru surusuruanMu tu undungundung ni si Abraham so pamotoanna, laho pasahat pasupasuM. Hupangido hami ma, paloas ma keluarganami saluhutna gabe keluarga sitiruon, na girgir mangalehon dohot mangurupi angka na hurangan, mangurupi na pogos jala na so marama so marina.\nR. Ale Debata na gabe jolma, hupuji hami Ho ala dipatupa Ho do las ni roha di hami, sai lam tambai ma i di ngolunami be.\nL. Huparhatopot hami do ale Debata, saluhutna do manumpak tu na denggan diangka na marholong roha di Ho. Ala ni i, sai baen ma rohanami gabe inganan ni Tondi Parbadia asa boi hami masihaholongan, marsisarion, jala inganan las ni roha.\nR. Ale Debata parasiroha na sumurung, mian ma Ho di tongatonganami!\nL. Huparhatopot hami do, ndang adong di son huta na hot dihami. Alai dipaloas Ho do hami mangingani bagas on paima sahat hami tu inganan na pinaradeM. Urupi ma hami laho mandok mauliate tu Ho. Asa hupelehon hami peleannami marhitehite ma mangaradoti ulaon lomo ni rohaM dibagas on.\nR. Pujionnami ma Ho marsundut-sundut jala pajojoronnami ma saluhut denggan ni basaM.\nL. Pasupasu ma hami saluhutna, ingani ma roha dohot pingkirannami, ala Anak haholongan ni rohaM, Tuhan Jesus Kristus Tuhannami.\n5. Tangiang Pangondianon\n6. Marende BE No. 262:1. “Jahowa Tuhanki”\nJahowa Tuhanki, Ho mual ni na denggan\nSitompa sasude, silehon hangoluan\nSai lehon ma di au, pamatang na hipas\nMaringan ma di au, baen roha na ias\n8. Marende BE No. 581:1– “Sangap Di Jahowa” (P. Pelean)\nSangap di Jahowa na Sun timbul i, Balga ni holongNa ndang tarasam i,\nDi lehon AnakNa na sasada i, manobus hita jolma pardosa i\nPuji ma Debata ale manisia, Las roham, las roham, somba ma Debata\nDapothon Jahowa na sun timbul i, Marhite AnakNa Tuhan Jesus i\nTung so hasuhatan do basaNa i, Marhite AnakNa ni lehonNa i\nMudarNa durus do di hau silang i, Rara pe dosanta ias dibaen i.\n9. Tangiang Panutup: Ale Amanami + Pasupasu.\nEntri ini ditulis di Ibadah Minggu pada 11 Agustus 2018 oleh Parjuangan Radyarto Siregar.\n← Tata Ibadah Arisan, disadur dari Buku Ibadah Harian bulan Juli – Agustus 2018 PETUNJUK MENEGUR →


Aha do Pangkirimon tu Halak naung Mate? | Barita na uli\n1. Aha do barita na uli tu halak naung mate?\nTingki di tano on dope Jesus, mate ma alealena na margoar si Lasarus. Nunga opat ari mate si Lasarus asa sahat Jesus di jabuna. Laho ma Jesus tu tanoman i raphon si Marta dohot si Maria, iboto ni na mate i. Jala ndang sadia leleng, marroan ma angka jolma tusi. Boi do tapingkiri songon dia las ni roha ni si Marta dohot si Maria dung dipangolu Jesus muse si Lasarus?—Jaha Johannes 11:21-24, 38-44.\nSi Marta nunga diboto hian barita na uli taringot tu halak na mate. Diboto ibana do na pangoluon ni Jahowa do muse halak naung mate di tano on.—Jaha Job 14:14, 15.\n2. Songon dia do panghilalaan ni halak naung mate?\nDidokhon Debata tu si Adam, ”tano do ho jala ingkon mulak tu tano do ho”.—1 MUSA 3:19.\nSian tano do jolma ditompa. (1 Musa 2:7; 3:19) Jolma ndang pulik tondina pulik dagingna. Hita on daging na mangolu, ndang adong na tongtong mangolu ia dung mate hita. I do mambahen, ndang adong dipaboa si Lasarus aha na masa tingki mate ibana, alana halak na mate ndang diboto agia aha.—Jaha Psalmen 146:4; Parjamita Sian Si Salomo 9:5, 6, 10.\nDipasiaksiak Debata do jolma di api tingki mate? Bibel paboahon halak naung mate ndang diboto agia aha. Dibahen i, ndang tutu pangajarion taringot tu api naroko na paroaroahon Debata. Gariada, halak na dipasiaksiak di api sada hagigian do i di Debata jala na so hea adong di bagasan rohaNa.—Jaha Jeremia 7:31.\n3. Boi do na mate manghatai tu hita?\nHalak naung mate ndang boi manghatai manang marbinege. (Psalmen 115:17) Alai adong surusuruan na jahat, nasida boi manghatai tu angka jolma songon halak naung mate i. (2 Petrus 2:4) Diorai Jahowa do hita laho manungkun tu halak na mate.—Jaha 5 Musa 18:10, 11.\n4. Ise do na laho mangolu muse?\nMarjuta halak naung mate paheheonNa muse di tano on. Suang songon i godang halak ala so mananda Debata gabe mangulahon na geduk, paheheonNa do.—Jaha Lukas 23:43; Ulaon ni Apostel 24:15.\nAngka halak na dipahehe gabe boi marsiajar hasintongan taringot tu Debata jala asa porsea tu Jesus laos mangoloi Ibana. (Pangungkapon 20:11-13) Angka halak na mulak mangolu muse jala mangulahon angka na denggan boi mangolu salelenglelengna di tano on.—Jaha Johannes 5:28, 29.\n5. Aha do na taparsiajari taringot tu Jahowa sian haheheon?\nBoi do mandapot panghirimon tu hangoluan halak na mate alana nunga disuru Debata, Jesus mate humongkop hita. Alani i, marhite haheheon, boi tahilala holong ni Jahowa dohot hinadenggan ni rohaNa. Dung dipahehe na mate, ise ma na parjolo naeng jumpangan muna?—Jaha Johannes 3:16; Rom 6:23.\nLului ma alus sian Bibel taringot didida halak naung mate jala boasa mate jolma.\nLaho Adong Haheheon!\nAdong do halak na tahaholongi naung mate? Boi do pajumpang muse dohot nasida? Lului ma alusna sian Bibel taringot haheheon.\nDipaboa di Bibel taringot surusuruan dohot angka begu. Tutu do adong nasida? Boi do nasida mangurupi manang manggugai hita?


Serial Kearifan Batak (12): Ugasan Torop – Batak Indonesia\nJAKARTA, BatakIndonesia.com — Angka dongan na hinaholongan. Ra, sude do hita hea umbegesa sarito na ribur on. Di sada huta di hitaan adong ma sada keluarga na mulak sian pangarantoan. Ala hurang denggan parngoluonna di tano parserahan i, mulak ma nasida tu bonapasogit. Sasintongna, nunga tubu di pangarantoan nasida.\nDi sada tingki di manogot, andorang so borhat tu balian, mangopi ma amanta i di sada lapo. Adong ma pigapiga donganna ama di lapo i. Di na tongon nasida marsirarion, ro ma sahalak dakdanak mangalapi sada ama na di lapo i. Disungkun amanta sinangkinin ma amanta na nialapan i, mandok: “Ai ise tahe dakdanak i?” Dialusi amanta i ma: “Anakta do i bah!” “Bah, nunga bolon kedanmu, ate?”, ninna amanta na manungkun i huhut disirup hopina na martimpul i dope.\nNdang piga lelengnari, ro ma ripe ni amanta na hira sabulan dope naung mulak tu huta i mangalapi ibana tu lapo i. “Bang, ada tamu!”, ninna manggorahon sian alaman ni lapo i. Manigor disungkun sahalak amanta na hundul di jolona i ma ibana: “Ai ise do poang inanta na mangalapiho i?” “Istrinta to do i, bah!”, ninna ibana mangalusi burju! Manigor martata ma sude angka na minum na di lapo i, asing ni ibana. Hohom ibana, huhut sungkunsungkun rohana di bagasan.\nNantoari, di na marsirarion pigapiga halak ruas ni Grup Pesbuk, nuaeng on didok ma i kopi darat, manang boha ma mulana, dihatahon sasahalak ma hata on: “Ugasan Torop.” Manigor huingot ma sarito na ribur na di ginjang i. “Ingkon hugurithon Ugasan Torop i”, ima na ro tu rohangku. On ma ibana!\nMangihuthon angka pandebisuk, domu tu ugasan (ajang didok di Hata Karo), adong tolu horong ni ugasan (parnampunaon). Na parjolo ima private goods (ugasan mamulik). Deba na hombar tu horong on ima jabu, motor, dohot talipon-golom i. Na paduahon ima quasi-public goods (ugasan antarantar publik). Molo di Hata Indonesia didok ma i barang ecek-ecek publik, satonga privat jala satonga publik, hombar tu parpeakna. Parsinabun boi do sipata gabe barang privat molo ingkon pasahaton togutogu-ro manang pasituak-na-tonggina. Alai, molo tanggung jawab do i di paradaton dohot di pardongantubuon, barang publik ma i. Na parpudi ima public goods (barang publik). On ma na nidokna ugasan torop. Na masuk tu horong on, isara ni alogo, aek dohot lampu kongsi (sinondang ni bulan). Layanan kesehatan na sasintongna ugasan torop, nuaeng nunga gabe ugasan privat.\nMangihuthon pangantusion on, adong ma inganan torop (ruang publik), isara ni paradianan manang panisioan di topi dalan, dohot inganan privat (ruang privat), isara ni bagas manang alaman ni jabu i. Ala ni i ma umbahen na adong boaboa ‘dilarang masuk’ (Pasal Sol Sol Do, KUHAP) di harbangan ni jabu ni sasahalak parjabu.\nSasintongna, di Halak Batak, pandohan ugasan torop ndang apala marpardomuan tu haparnampunaon ni ugasan, alai pandohan na pataridahon sapartuturon manang sapanjouon do domu tu paradaton. Sisada tulang do na marhahamaranggi di partubuon. Alani didok ma tulangta. Songon i ma tong anakta, borunta, namborunta, amangborunta, helanta, parumaenta, pahompunta.\nMolo sapunguan Halak Batak, isara ni di Sarikkat Marsiurupan (Punguan STM) manang di punguan na marharoroan sian huria (isara ni punguan koor), sai didok do nasida sisada anak dohot boru. Di ulaon adat sisada anak dohot sisada boru do nasida, bo pe asing be margana.\nUgasan torop boi do pataridahon solhot manang hormat ni parsaoran. “Sian dia hamu sintuanami?” “Bah, na ro do hamu gurunami?” “Horas panditanami!” Angka on ma deba ugasan torop na pataridahon solhot jala hormat ni panjouon.\nHuria i, na sasintongna ugasan hadosan, nuaeng deba nunga maruba gabe ugasan mamulik (privat). Nunga adong huria (gareja) nampuna ni sasahalak. Sai songon CVna i dibahen.\nNuaeng on nunga lam maol angka pandohan ugasan torop i jumpang di panghataion siganup ari. On masa, ra, ala ‘pangago’ ni pangalaho individualis i. Hape, molo tadok do, rupani “Bah na imbaru motorta i, ate Laekku!”, sangga marmotor na imbaru dongan, na dialusi mandok “Tole ma Lae, pinardukketdukketan!”, ndang subang be roha manghunduli motorna i. I ma solhot ni pardonganon, laos dohot ma iba manghilala dohot ‘marnampuna’ di ugasan ni dongan.\nAlani, une do hasomalhononta angka pandohan ugasan torop i di parsaoron siganup ari, tu na taut dohonon. Nunga diparade angka Ompunta Sijolojolo Tubui i di hita na gabe dalan pasolhothon parsaoran dohot mamparsaulihon parsaulian ni dongan, so tupa mangiburusa. Unang adong be pandita na mandok ‘sintuangkku’ manang sintua mandok ‘ruashu’, rupani.\nAlai, huhut ni i, boha do hata ‘ripenta’ na nidok ni amanta na di ginjang i? Ndang ugasan torop i, bah! Sondo (sian hata sotung do) parparumaenon i, ate!\nThis Month : 17199\nTotal Users : 326034\nTotal views : 1115433


Boi do Sitindangi Ni Jahowa Parsidohot tu Punguan ni Angka Agama?\nJAHA DIBAGASAN HATA Afrikans Albania Amhara Arab Armenia Azerbaijani Basque Batak (Toba) Bolanda Bulgar Cebuano Cheska Chichewa Chin (Hakha) Chol Cina Mandarin (Disederhanakan) Cina Mandarin (Tradisional) Dansk Esti Ewe Faroese Farsi Fiji Galicia Georgia Greenland Guarani Hausa Heber Hiligaynon Hindi Igbo Iloko Indonesia Inggris Islan Italia Japang Jawa Jerman Karen (S'gaw) Katalan Kikamba Kinyarwanda Kirghiz Kongo Korea Kreol Haiti Kroat Kwanyama Lingala Lituavi Magyar Malagasi Malayalam Malta Melayu Myanmar Nahuatl (Huasteca) Nahuatl (Puebla Utara) Ndebele (Zimbabwe) Norsk Nzema Oromo Pangasinan Papiamento (Curaçao) Pijin Pulopulo Solomon Polski Portugis Prancis Punjabi Quechua (Cuzco) Rarotongan Rumania Rundi Rusia Sepedi Serb Serb (Romawi) Setswana Shona Sinhala Slovak Sloven Spanyol Suomi Swahili Swensk Tagalog Tahiti Tamil Tatar Telugu Tetun Dili Thai Tigrinya Tojolabal Tonga Turki Twi Uighur (Sirilik) Ukraina Urdu Uzbek Valencia Venda Vietnam Xhosa Yoruba Yunani\nLas do rohanami mangkatahatai taringot haporseaon tu angka halak sian sude agama. Alai, ndang boi hami parsidohot tu punguan ni angka agama. Didok do di Bibel, halak Kristen na sintong ingkon ”dipadomu jala martomu”. Asa boi mangulahon i, ingkon sada do na dihaporseai nasida. (Epesus 4:16; 1 Korint 1:10; Pilippi 2:2) On ndang holan satolop tu lapatan ni holong, marasi ni roha, dohot manalpuhon hasalaan. Alai, haporseaonnami ingkon marojahan tu parbinotoan na sintong sian Bibel. Molo ndang, marisuang do haporseaonnami.—Rom 10:2, 3.\nDidok di Bibel, molo parsidohot hita tu angka ulaon ni agama na asing, gabe songon na saauga ma hita dohot nasida jala on boi manegai haporseaonta. (2 Korint 6:14-17) Alani i, dipasingot Jesus do angka siseanna asa unang parsidohot tu punguan ni angka agama. (Mateus 12:30; Johannes 14:6) Jala Patik ni Debata marhite si Musa, mangorai bangso Israel najolo asa unang mangulahon panombaon raphon bangso na asing. (2 Musa 34:11-14) Angka halak Israel na marsihohot, ndang olo manjalo pangurupion sian bangso na asing ala boi mambahen ramun panombaon ni nasida.—Esra 4:1-3.\nBoi do Sitindangi Ni Jahowa mangkatahatai tu angka halak sian agama na asing?\nBoi. Sasintongna, di taon 2017 adong 2.046.000.202 jom na dipangke hami laho mangkatahatai tu angka halak sian agama na asing. Songon apostel Paulus, las do rohanami mamboto taringot tu haporseaon dohot pamingkirion ni ”tumorop” halak di tingki marbarita. (1 Korint 9:19-22) Saleleng mangkatahatai, marsitutu do hami mangulahon poda sian Bibel, na ingkon patuduhon ”roha na hormat” tu ganup halak.—1 Petrus 3:15, Bibel siganup ari.


05.10 Gereja Katolik Maria P.O.K.-Sidikalang No comments\n“E ho pangansi, jumolo ma umpat tiang i sian matami; dung pe i, asa pingkiranmu, manang beha pangumpatmu di silbaksilbak na di mata ni donganmi!” (Mat 7:5)\nNajolo manang mungkin ro nuaeng adong dope hita ida di bona pasogit, ima molo nunga antar siang, angka ina-ina hundul di jolo ni jabu ni sahalak, jala olo do nasida sambil marsihut sambil manghata-hatai. Aha ma nadihatai nasida? Somalna manghatahon jolma manang nahurang tarlumobi di sahalak dongan. Memang nunga songoni bangko ni jolma naueng on, tung mansai mura marnida dohot manghatahon angka hahurangan ni dongan. Molo taetong di golu on, ra ngumodang do jumpangonta angka dongan na manghatahon hahurangan ni halak daripada na manghatahon haburjuon ni sahalak dongan. Gariada ra, nunga tangkas hita boto na denggan do nabihen ni dongan i, lai i ndang na laho hita hatahon i tu halak, Alana mungkin mangimburu hita, Alana ninna rohanta hit ape boi jala lobi si songoni. Ai ninna roha ni dongan, molo hita hatahon halobion ni dongan, sahira turun gengsinta, manang mabiar hita dirimpu jolma hita ndang boi songoni. Alan i do jot-jot hita mangida jala manghatahon hahurangan ni dongan, ninna rohanta aa diboto jolma i bahwa dirinta ndang songoni, jolma na burju. Hape sasintongna, molo hita hata-hatahon hahurangan ni dongan, dos doi hita pabotohon hahuranganta, ima lomo rohanta manggosip. Alana dungkon i, mabiar ma jolma i mardongan dohot hita, ai mabiar ma ibana anon hitagosiphon muse.\nSadari on didok Debata tu hita, asa unang neang-neang hita marnida jala manghata-hatahon hahurangan ni dongan. Ai ndang adong hita na malua sian hahurangan. Dipangido Debata hita, tumangon ma hita mangida hahuranganta, jala dungkon i barane hita padengganhon diri, pabagakhon ngolunta asa unang lam ganda hahuranganta i.


Ipon Palsu – Amani Partogi\n← (Orang) Batak di kota kami\nJempek Hata dohonon →\nPosted on 28 November, 2010 by Hendry Lumban Gaol\nSuhutan di hita ma jo on, unang haruar sian lapo on ateh….\nMolo nunga hundul amanJatikkos di lapo, sai tor las do roha. Tung mansai godang doturi-turian ni on, sobinoto sian dia dipapungu-pungu. Ido asa sai las roha mida ibana. Ai sitau margahargak nama iba mengkel. Songoni ma dua ari na salpu, sai pinaima harorona alai dang marna mullop. Maos pinatonggor simalolong tu heppon ni Sina on, atik adong tonana mandok ro.\nTutu ma nian, holan ditaringoti amaniJatolhas ibana, nga tor mullop dialaman i, “Ah, ai jouon gaja do nian bayon” ninna ibana. Lapatanna datung na manjou gaja iba tu ibana, alai nanidokna, topet nitaringota, ba tor mullop. Ia so i, holan dijou sahali tor ro. Nian datung hea dope iba manjou gaja. Lioat i.\n“Ai leleng ma ho puang, nga bari-bari tuak on, jala dang adong mantolui” ninna amani Jatolhas, —marsuara tolu, nidokna–. Nian binoto do sian dia amaniaJatikkos sadari on, ai nda na dohot do ibana marulaon adat di Jakarta, ima apala par-tungganeonna.\n“Imadah, au pe nga tok ulu. Leleng, maredet-edet adat batak di Jakarta on, gabe dohot iba sai tangging, mardomu gabe au mandongani tulang Oppu ni Jagabe, ro sian huta” ninna, huhut dijalo sipanganon tu parlapo, dung hundul ibana.\n“Sian pesta ho, hape tor mangido mangan muse dison, ai aha nama disiubeon mi” ninna dongan, huhut si sitel gitarna.\n“Olo bah, ai dang mangan sanangkaning, adong na geok gabe so lakku mangan” ninna ibana.\n“Ahai na geok i, ninna roha sude do geok diho, suhuthon ma jo” nikku\n“Ah, ingkon jolo mangan do iba manuhuthon on, ai olo gabe dang langku mangan” ninna alai dipukka ma suhutanna\nDitogu amaniJatikkos ma OppuJagabe, –partulangonna– mambuat sipanganon. Antusi hamuma na parasmanan on, nda sisonduk diibana be do?. Ditahui OppuJagabe ma supna, ai ninna i nama naboi tarhilhilna. Dungi hutaruhon muse ibana tu hundulanna. Pola do leleng au mulak tu hundulan, ala nga marganjang na masisonduk indahan on. Tung na burju ma tahe amaniJatikkos na martulang on.\nDungi dibuat amanJatikkos ma pingganna jala di buat nang indahanna. Dungkon i, di dongani oppuJagabe mangan. Ai songoni do pesta di Jakarta on, siuat indahanna be jala sibuat hundulanna be. Dang songon ni hita an, adong parhobas paradehon.\n“Bah, ai boasa dang mangan dope Tulang, adong dope na hurang loppan mi?” ninna, ala di ida, sai so do OppuJagabe, dang marna dipangan sipanganonna i.\n“Daong bere, nga singkop be” ninna mangalusi\n“Alani aha do hape, Tulang?”\n“Imadah, dang tarallang be sipanganon on”\n“Ai sup na do i”\n“On ma bere sahit ni namatua on, Sasadai nama pinarbaga manghilhil, hape tingki manahu hua ni sup nai, ba, madekdek huroa ipon-palsu i tu bagasan, laos mago” ninna Oppu ni Jagabe mangalusi.\n“Jei tu sup nai do madabu, Tulang?” ninna amaniJatikkos huhut disigati pingganna, atik boha tarsondukna nakkaning hatiha mambuat sup ibana.\n“Gabe tudia?, nga loja au mandiori” ninna Oppu ni daJagabe muse.\n4 thoughts on “Ipon Palsu”\n28 November, 2010 pukul 11:23 pm\t Balas\nHahahahah……huroha,dang dibahen op jatikkos i,behel ni ipon na sisada sada akkeh,hape holan i nama.\n29 November, 2010 pukul 10:21 am\t Balas\nmaksud ni lae di ihoti, di handang-handangi do??kawkakwka\n29 November, 2010 pukul 10:10 am\t Balas\nlam tabo do ra dai ni sup i ate! Alana nga tabba bumbuna,wkwkwk.bagi hamu tu bariba on bo….\n29 November, 2010 pukul 10:20 am\t Balas\nhahahah…….la terkataken lae…


Turi-turian: Pangujian Ni Sisingamangaraja XII | Catatan Bapak Dion Situmorang\nOct 19, ’07 4:10 AM\nDi laon-laon ni ari dung sarimatua bulung Raja Sisingamangaraja XI, O.Sohahuoan tu anakna sihahaan na margoar Pallupuk do jolo dibahen wakilna mandalaton harajaon Singamangaraja i di tano batak, asa Pallupuk do laho mardalan tu angka luat dohot bius ni Raja i, laho pasahat tona dohot pademak angka parmusuan, ala nungnga matua Raja i, jala ndang tuk dope umur ni anggina i O.Pulo Batu(Patuan Bosar).\nAlai dung sarimatua ‘habang’ ma R.Sisingamangaraja XI, marhata jala martahi ma sude angka raja-raja di Bius Patane bale onan Balige di bona pasogit di tano Baligeraja. Asa dipilit jala diuji sian anakni Raja nadua i, na jadi gantina ima si Pallupuk dohot O.Pulo batu. Asa tarida sian nasida nadua, manang ise do na miniahan ni O.Mulajadi Nabolon manjujung hasaktian ni harajaon Singamangaraja i, na jadi singkat ni amana i.\nDungi diuji ma parjolo Pallupuk: digondangi ma ibana sian nasogot diparnangkok ni ari sahat tu na hos. Alai ndang boi diparrodohot ditonggo nanggo sada sian bukti ni sahala hasaktian i. Ditortorhon dohot ditonggohon pe hujur sane-singiris i mangido udan, alai ndang marna ro udan. Dungi muse naeng umpatonna piso Gaja Dompak i, alai ndang boi diumpat. Dijou ma muse hoda hundangan sihapas pili i, ipe ndang olo ro. Dungi diabashon pe piso pangabas i, ndang olo sian manang ndang masimangot.\nDungi didok ma tu R.Pallupuk: Ai nungnga sae gondangmu ale Rajanami Pallupuk, hundul ma hamu jolo, asa dibahen anggim O.Pulobatu gondangna, ai nungnga pola miling mara ari ninna.\nDung sae sude pangujian na marbukti sian pusaka hasaktian i, ditonggohon dohot disahalaon ma O.Pulobatu. Marsurak ma jolma i marhata horas-horas mandok sai horas ma Raja i O.Pulobatu manjujung sahala hasaktian ni harajaon Singamangaraja i. (oleh: R.Patik Tampubolon).\nTuri-turian: Boru Saroding »


Wp/bbc/Tao Toba - Wikimedia Incubator\n< Wp | bbcWp > bbc > Tao Toba\nTao Toba I ma sada Tao tekto-vulkanik na mar-ganjang hira-hira 100 kilometer dohot lebar hira-hira 30 kilometer na maringanan di Provinsi Sumatera Utara, Indonesia. Tao on ma tao na umbolon sian sude tao di Indonesia dohot Asia Par-Anggoni (Asia Tenggara). Di tonga-tonga ni tao on adong do sada pulo vulkanik na margoar Pulo Samosir.\nPanatapan ni Tao Toba\nDiparhirahon, Tao Toba tartompa tingki adong sada ledakan hira-hira 73.000-75.000 taon na salpu jala sada sian letusan supervolcano na imbaru. Si Bill Rose dohot Craig Chesner Sian Michigan Technological University mandok, ia total material tingki letusan i hira-hira 2.800 km3 - hira-hira 2.000 km3 sian Ignimbrit na dabu tu tano , jala 800 km3 na gabe orbuk tu tungkan Pastima.\nDi tingki i, masa ma parpunuan (kepunahan) massal di angka piga-piga spesies binatang dohot suansuanan. Marojahan tu angka bukti DNA na adong, letusan on mamunu 60% sian jumlah populasi ni jolma tingki i di Portibion, i ma sahira 60 juta halak. Jala dohot do letusan on patimbulhon tingki es, nang pe angka maradu dope angka halak napistar taringot tusi. Dungkon letusan i, timbul ma sada kaldera na tarisi dohot aek, i ma na margoar Tao Toba. Mangonjar ma angka magma na so haruar dope, jadi timbul ma Pulo Samosir.\nTim peneliti multidisiplin internasional, na niuluhon ni Dr. Michael Petraglia, di tingki konferensi pers di Oxford, mandok, nunga jumpang sada situs arkeologi na imbaru di tungkan dangsina dohot utara ni India. Di situs i tarboto ma, songon dia jolma boi martahan hatiha i,nang pe dungkon letusan supervolcano Toba 74.000 tahon na salpu, jala bukti taringot tu hangoluan na tartimbun ditoru ni pungupunguan ni orbuk na sian Dolok Toba. Hape, 3.000 mil do daona sian parsaburon ni orbuk i.\nPitu taon leleng na angka ahli sian universitas Oxford on meneliti proyek ekosistem di India, laho mangalului angka bukti taringot parngoluan nang angka ulaula (alat) na di tinggalhon di tingki i.\nRetrieved from "https://incubator.wikimedia.org/w/index.php?title=Wp/bbc/Tao_Toba&oldid=4788622"\nThis page was last edited on 30 May 2020, at 11:48.


Posted by on Wednesday, 15 August 2007 00:00\nHalak na holit marsilehon-lehon digoar do i sigotil monis. Tung unang mangalehon tu donganna, laho panganonna pe sai matua diholting do asa godang papunguonna. Halak na burju marsilehon-lehon didok do i parasi-asi. Tung unang adong nian dirohana na anturaparon dilambungna, sai dipardua do na adong dipangananna i tu donganna asa rap butong sude.\nNadeba tung dipatudu do holongna tu donganna, alai manghirim do ibana muse dapotan sian pambahenanna i sian naniurupanna, didok ma i holong marpambuat. Nadebanari tung dibahen do pangurupionna tu donganna asam ni suhaton sabelek, alai sai dihatahon ma i tu desa naualu sai songon naung dua belek, didok ma i partolla.\nAdong muse do halak mangurupi donganna, asal ma sai dioloi nian hatana. Uju manjua niurupanna i di hatana, manigor gotap ma tampuk ni bilalangna mangalehon pangurupionna, didok ma jolma sisongon on parejengejeng. Sipata ma i molo so suman pambahen ni donganna songon na di rohana i, pintor gotap ma holongna gabe hosom, marpaima muse ma ibana di tingki na asing, na so tupa urupanna donganna i molo dihagogotan, didok ma i parsintip.\nNajumorbut, ima na sai olo manuman songon na mangurupi, sipata diajari do napogos i mangido tu ibana asa dilehon tahantahan ni pangurupionna i. Parsali ma naniurupan i, dihilala nunga neang sangombas i. Dung so tuk targarar parsali i songon jinanjihonna, manigor dibuat parsingir i ma tahantahan i gabe ugasanna. Mapupus ma arta ni parsali i dibuat pangurupi i, jolma sisongon on didok ma i pangheum.\nIanggo Ama ni Porso, jolma na hurang porsea do on di angka poda nauli. Alai di na sahali tung ingot do ibana di hata ni sahalak parjamita namandok; molo ias roha mangalehon sai ro do balosna dua hali lompit. Angka jolma naburju roha do parhitean ni balos nadenggan i tu iba. Manunungiri ma Ama ni Porso di pangalahona nasailaon sigotil monis. Dang hea mangalehon, manjalo do jotjotan diparsinta rohana, ala ni i, dang hea boi disuhat ibana aha do balos ni nadengga pambahenanna.\nTarbarita do di hutana i Ama ni Holong parasiasi. Tung sai jut do roha ni Ama ni Porso umbege molo adong halak mamuji Ama ni Holong jala sipata seder pangondolna tu ibana. Dang adong nian bada ni Ama ni Porso dohot Ama ni Holong, alai dang hea nasida masipalilungan, nata pe rap paradongan do tardok nasida di luat i.\nDi sada tingki marpabue jala malamun ma ambasang ni Ama ni Porso, dipapungu ma saampang namalamun jala disuru ma anakna manaruhon tu jabu ni Ama ni Holong. Las situtu do antong roha ni Ama ni Holong di pambahenan ni Ama ni Porso i, sian na so dung hea hian.\nDung mulak anak ni Ama ni Porso, disuhuni Ama ni Holong ma pardijabuna, aha na adong bahenon ni nasida balos ni pambahenan ni Ama ni Porso i. Dibereng Nai Holong parbue ni harambir nasida, nunga suda digadis natoari. Parbue ni gadong pe ndang adong be. Kue tinongoshon ni boruna nantoari pe nunga suda. Ditingkir tu lobu manukna, holan dua parinaan nama namodomhon.\n?Ndang adong be amang nasuman lehonon?, ninna Nai Holong ma mangalusi parhalanguluna i.\n?Bah, nunga songon na so umboto mambalos nadenggan hita da inang, bereng ma jolo disi?, ninna manangkasi Nai Holong. ?Dang adong be da amang, so holan hambing nama natapahani i?, ninna Nai Holong mangalusi.\nMuningan ma roha ni Ama ni Holong didok ma tu pardijabuna i: ?Ale inang nalambok malilung, ua tung lehon ma sada anak ni hambingta i. I dope hea ibana patuduhon holong, asa mangolu holong di rohana, denggan do baloson. Pos ma roham, sai ro do asiasi sian Tuhan dihita molo tabahen nadenggan?, ninna Ama ni Holong mandulo roha ni Nai Holong. Hona do antong tu roha ni Nai Holong, ai sadalan do ibana dohot parhalanguluna i parasiasi.\n?Ba, molo songon i nimmu da amang, nauli ma i?, ninna Nai Holong. Disuru ma anakna nametmet i manaruhon hambing i tu Ama ni Porso.\nDibege Ama ni Porso ma soara ni dakdanak manggora, manigor didapothon ma. Dibereng ma anak ni Ama ni Holong manogu hambing huhut didok: ?Nion hambing ditongoshon among laho dihamu?, ninna. Tung las ma antong roha ni Ama ni Porso jala dihaporseai ma hata ni jamita binegena i. Mehetehet ma ibana dohot Nai Porso songon darapati ala las ni rohana. ?Ooo.. tahe amang, holan ambasang dope talehon saampang nunga ro hambing balosna, boha muse ma molo talehon manukta i sasunut, ba nunga olo ro annon balosna horbo?, ninna tu Ama ni Porso.\n?Bah, nabisuk do ho hape inang, hatop ma papungu manukta i tu sunut asa ditaruhon tu jabu ni Ama ni Holong?, ninna Ama ni Porso. Hatop do antong dihobasi Nai Porso papungu manuk i tu sunut, ponjot, ala adong do duapulu manuk angka jambe nabolon. Disuru ma dua halak manaruhon i tu jabu ni Ama ni Holong.\nSonggot do roha ni Ama ni Holong marnida tongosan ni Ama ni Porso i. ?Bah, aha ma bahenon mambalos pambahenan ni Ama ni Porso on, songon na so hea do binege songon on uli ni laguna nasailaon?, ninna ibana tu Nai Holong. ?Dang tung ingkon sai saonari jinalo saonari baloson da amang. Tung so adong be natupa na talup silehonon ugasanta. Marpaima ma hita tu tingki nanaeng ro?, ninna Nai Holong. ?Toho do nidokmi ale inang, alai dang holan sahali balos ni holong sahali, na boi do i muse. Alai aha ma na adong patupaon satongkin on, ba tung lehon dainang?, ninna Ama ni Holong. ?Olo ma da amang, alai holan ambasang on nama na adong dijabu. Molo i do asa husuru manaruhon?, ninna Nai Holong. ?Beha ma bahenon, ba i ma suru ditaruhon anakta i?\nDung dibege Ama ni Porso soara ni anak ni Ama ni Holong, manigor mangambur ma ibana mangadu rap dohot Nai Porso dibagasan roha namangabolon na ingkon dapotan horbo nama ibana.\nDung diida nasida anak ni Ama ni Holong i, bilolangon ma nasida mandiori didia horbo i ditambathon, alai matua so tarida. Dipangkulingi dakdanak i ma nasida: ?Nion ambasang ditongoshon inong ???\nSIRINGKOT-RINGKOT | READ 2704x


Torsa Na Jompok: Parbellak Parumaenta - PALAMBOKPUSUPUSU\nHome » TORSA » Torsa Na Jompok: Parbellak Parumaenta\n12 October 2017 TORSA Edit\nSongon na manderse Nai Pirdot ala maringkon si Pirdot pasauthon si Pina na tinanda dua bulan na salpu. Nian, nunga hirim roha ni Nai Pirdot marparumaen asa naeng humatop ibana mangabing pahompu sian anak buhabajuna i. Alai molo ingkon si Pina do laho parumaenna tung bangkol do tarjalo ibana i. Ia holan sian panghataion ni si Pina pe ndang lomo be roha ni Nai Pirdot: Akh….na manggangan molo hata ni Pina, mapultak gambiri molo hatana begeon.\nJabir ni si Pina ma muse so margagan, sai olo mangantoi na so siantoanna. Molo hatana tarsongon boru ni namora do jala parsingkola na timbo, hape so adong singkolana, jala imbaru PHK do pe ibana karejo paberik sian Batam tolu bulan na salpu. Holan sian hulinghulingna dohot paheanna nunga haidahan boru ni dongan na hansit do ibana, alai so mantak ginjang ni rohana. Alai tung so binoto aha mambahen tartambat roha ni si Pirdot tu si Pina, hape so hurang ganteng ni si Pirdot jala ulaonna pe nunga denggan tungpe holan di suasta.\nDipatolhas Nai Pirdot do lomos ni rohana marnida si Pina tu anakna i, alai tung so tarjalo si Pirdot do panihai ni Inongna i tu si Pina. Gariada mangondam do si Pirdot ingkon mangalua nasida molo so ditolopi natorasna parbogason ni nasida. Hape ala anak buhabaju si Pirdot ingkon do nian sian ulaon nagok jala marpesta na balga molo mangoli si Pirdot roha ni natorasna.\n“Ai aha ni adum poang tu si Pina i? So uli ni rupana manang karejona manang pangalahona. Ndang dapot huantusi gabe sai maringkon pasautonmu i saonari” ninna Amongna sada tingki tu si Pirdot.\n“Habotoan do imbo sian soarana, haidahan do hau sian parbuena. Songon eme na lapungon sai dirgak do i dompak ginjang alai eme na porhis munduk do dompak toru. Songon monis di pamiaran sai natanata doiI sai pajolojolohon asa ura bolongkonon. I ma lapati taringot pandapotnami tu si Pina” ninna Inongna manambai hata.\n“Unang pola marsituriak Inong huantusi do hatamuna i, unang “apriori” patujolo hamu sogo ni rohamu dohot surasura na so denggan tu ibana. Molo hurang pe pangalahona maruba do i haduan molo dung saut hami. Nunga lomo rohangku tu ibana ingkon saut do i pardijabungku” ninna Pirdot.\nAla nunga maringkon si Pirdot, borhat ma natorasna dohot pigapiga donganna laho marhorihori dinding patua hata tu jabu ni natoras ni si Pina. Hummm….holan sahat nasida tu bagas ni na naeng hulahulana i nunga lam haidahan ise do si Pina on, “jauh panggang dari api” asing laklakna asing muse do unokna.\nHape na sabolas dua bolas do hape si Pina dohot natorasna i, sumalin tahe malona manghatai hira songon hata buras ma sipata hatana. Tinggi-tingi sa bonang, ninna natua-tua.\n“Santabi jolo amang, di dia do hamu tahe karejo?” ninna dongan ni Amani Pirdot manungkun tu natoras ni si Pina tagan so dibuhai nasida panghataion taringot haroronasida i.\n“Martigatiga ubat tu hutahuta Lae. Tung tabo ma tahe molo pansarian, ai molo dung gotilon sada huta tusi ma hami martigatiga ubat bornginna i. Ueee, songon i ma langkuna. Nituhor sian Medan on saribu rupiah rupani, alai gadison do i sampulu ribu” ninna Natoras ni Pina mulai marhata manggang.\nLam tau Natoras ni si Pirdot, na manuman amongna do hape si Pina malo marjamila mandangkai dohot paganda hata songon na mapultak gambiri hatana alai so ada impolana.\nUne do nian marujung panghataion nasida, saut ma dibuhul nasida ari martumpol dohot marpulut saut nang ulaon unjukna. Alai na mambahen sai marhusori roha ni Nai Pirdot pandok ni Inong ni si Pina i do laho mangigil asa tambaan nasida sinamot rambu pinungu pinangido ni paranak.\n“Ai holan laho abit ni si Pina pe laho martumpol nunga piga juta rohamuna Amang, asing dope ingkon tambahanku laho manuhor barang ni si Pina unang apala maetekhu i pangkeonna so tung maila hami. Ai molo maila hami bah hamu pe dohot do na maila. Nanggo apala tinambaan nian horunghorungna i asa tama idaon jala jagar. Las rohanami, sangap nang di hamu” ninna Inong ni si Pina tung malo mandok hatana mangellem.\nI ma umbahen gabe dihusiphon dongan tubu ni Amani Pirdot i asa tambaan nasida sinamot naung sanga nidok ni nasida nangkin. Ala sai manggogo horong parboru jala manjujui muse dongan tubuna ujungna satolop ma Nai Pirdot manambai sinamot i. Pola tahe balga ditambai Nai Pirdot, ai rohana tong laho di anakna dohot parumaennama muse i molo tung balga horunghorung ni si Pina.\nHape holan gabus do dibahen Natoras ni si Pina suang songon i nang si Pina. Tarsonggot sude nasida na laho marhorihori dinding i dohot natoras ni si Pirdot duansa, holan diida nasida pahean ni si Pina pahean rombengan sian Monza manang Burjer do huroha. Songon i nang horunghorung ni dokna i, ia tung pe adong sangkat horunghorung mas di rungkung ni si Pina so adong balgana nanggo sabalga ni ijuk.\nMolo pandok ni si Pina tu Inong ni si Pirdot nunga godang dipahimpu ibana mas tagan karejo paberik ibana di Batam jala sude pesangonna tingki di PHK ibana dua bulan na salpu sude do i dituhaphon ibana manuhor masna. Songon i nang pangigil ni Inong ni si Pina dohot hata manggang ni Amongna na mangido asa tambaan ni paranak sinamot ni si Pina anggiat boi manambai manuhor masna boi pangkeon ni si Pina di partumpolon on.\nSai tungkinama Nai Pirdot holan sahat tu gareja, diapus ibana ateatena dipasonang rohana na sai marungkil mangida pangalaho ni si Pina dohot natoras i, na dos do hape tompa ni nasida na sajabu dos parhata manggang jala pamburas. Ndang dia be didok Nai Pirdot, ai hatahononna annon i sai songon na manggulut diarta ibana manolopi parbogason ni anakna i, jala so tung gabe murak mantak ila di nasida.\n“Molo hurangpe pangalahona maruba do i haduan molo dung saut hami”. Tompu diingot Nai Pirdot hata ni anakna i uju sai diorai nasida asa unang pasautonna nian si Pina. Alai dung sai manuntun lomo si Pirdot, ndang dia be tardok natorasna asing ni hata sai maruba ma tutu pangalaho ni si Pina haduan unang sai marbellahi.\n“Nunga nasibta on Inang, parbellak parumaenta, parbellak nang natorasna. Anggiat ma adong hamubaon ni rohana dung sohot nasida songon pandok ni si Pirdot i, muba ginjang ni roha dohot hata mangganggna i” ninna Amani Pirdot mangapoi inantana i. (Medan, 111017)


Jujur partikkian di ari minggu – Amani Partogi\n← Satonga Tobat\nAkkal ni si Jamordong →\nJujur partikkian di ari minggu\nPosted on 17 Agustus, 2010 by Hendry Lumban Gaol\nDihumalaputi amanJamordong ma pasikkophon ulaonna padippos-dippos lereng ni si Jamordong. Di ida nanJamorodong nga sai maos gumasuksak marhobas-hobas sanakkaning. Sipata mangupir ibana mida nanJamorodong. Maos, puas-pais. Marputar tusan marputar tuson di jolo ni kassa bolak i. Sipata bohina di padenggan-denggan, sipata sisilonna di lukkiti.\n“Pa, bereng jo satokkin, nga pas be bajukkon tu jas mi annon?” ninna NaiJamorodong, dung ro amanJamrodong tu bilut nasida.\n“Nga denggan be sude i” ninna mangalusi. Paula so di ida.\nDisarathon ibana adduk lao martapian.\n“Pa, bereng jo satokkin, dia dope na hurang” ninna NanJamordong muse sahali nari.\nDipaso amanJamordong lakkana. Diboto do hasomalan ni niolina i, ai molo nga apala disukkun dua hali namarlapatan ma i ikkon dialusi dohot denggan. Ai olo do annon ala nin na saotik i gabe murhing lao tu gareja. Lobian, sahat rodi na mulak sian gareja dang masipakkulingan.\n“Bereng ma jo peyek ni kabayakkon, denggan do di ida ho bunga na i?” ninna muse manukkun\n“Denggan” ninna amanJamorodng mangalusi. Lobi sa jom holan marhobas-hobas, dang mar na sidung.\nDapot tikkina borhat ma nasida tu gareja.\nDang piga-piga halak dope na ro parminggu. Songoni do huroa tikki ni halak batak on. Sude do jam karet, meddat, dang hea pas. Didok jam sappulu parmingguon alai songon hasomalan olo dotu jom satonga sampulu sada. Datung mandok asa tor manjaha bibel NanJamordong di gareja asa sai dipatibu sahat. Nda holan asa boi do di ida ibana sude pahean ni donganna ina.Tutu ma nian, holan hundul Nai Maralus–donganna parlogu dua– dilabbungna datung bukku ende manang bibel di bukka.\nDang dao sian pahean, sipatu, mas, sanggul na asing dope.\n“Songon na uli bajum eda, na dapot bonus do ito amanJamordong?” ninna Naimaralus\n“Hamu nian eda, bohama parulina” ninna mangalusi alai anggo dirohana nunga tung las.\n“Ue, bereng ma neh eda, lao do au nantoari tu Onan manuhor bahan kebaya na baru, huida uli dipakke sahalak ina di tipi” ninna NaiMaralus.\n“Didia diida ho eda, ai au pe nga hutuhor bahanna, nang songketna” ninna NanJamordong. Dia tutui, hata gabus do. Bohama asa unang talu do tu NaiMaralus.\nTep, dang piga lelelngnai, mullop ma muse NaiJatikkos, martas nabolon jala marsanggul sasak na bolon. Dungi horungna marlinong, uhut siatuna na timbo.\n“Hurippu nga dipukka parmingguonon” ninna ibana, hut dipadenggan saotik badakna.\n“Anggo so ro dope ho eda tang mulaion parmingguon on” ninna NanJamordong mangalusi. Dang dao sian donganna na dua on, tor dipukka ma nonang.\n“Imadah eda, ibban na tu hamu nadua do asa hupaboa i” ninna mandok donganna.\nLalap ma nasida marnonang sahat rodi na dipukka parmingguon.\nDijouhon paragenda ma asa marende punguan ina parari kamis. Dungi hehe ma OppuHalasson, di tarik ma tone ni edde on, huhut ma di baen tandana asa jonjong sude parari kamis. Andorang so hehe ibana, dipadenggan NaiJamordong jo saleddangna, ditari tu siamun nang tu hambirang patikos-tikkoshon parpeakna.\nSasahali di husiphon tu nadipudina “Teleng sanggul hi eda?” ninna manukkun. Mangupir inanta nadipudi i\nAut sura adong lima songon NanJamordong on, ra, olo do satonga jom holan marhobas-hobas uhut manarik ton dirijen na i. Uleleng sian namarende i.\nMassai tabo ma nian inang Pandita on na marjamita i. Sipata mekkel ruas i dibaen, angon-angon suara i. Alai toppu disonggak sian ginjang. Ia so i diarahon ruas i manjahahon na tarsurat di bukku nabadia i. Gabe dang mondohondok ruas i.\n“Ai sai holan i do huida sibong ni inang Pandita on, da marganti ma nian nanggo salahi dua bulan?” ninna NanJamordong tu NanJatikkos, marhusip\n“Au pe, dang nanggo hatuhorsa mas, ningon?” ninna mangalusi\n“Bereng ma neh eda, inanta sintua sijaha tikting –NaiHasundutan an, bagak bah model ni kabaya na i bah”\n“Ido eda, apala boruna na di Bandung i do manjait i, ninna adong tukkang jait na malo disan” ninna NaiJatikkos mangalusi.\n“Alai umbagag do kabaya mi eda” ninna Nanjamordong\n“Hamu nian eda”\n“Ai di jabu nise hamu mararisan eda” ninna NanJamordong, tong marhusip-husip\n“Dijabu ni hula-hula an, amaniLamdenggan, boha huroa?”\n“Daong, na manukkun do, na huida do NaiHasomalan, donganmu sa arisan an humasiksak di onan manuhiri situhoron” ninna mangalusi\nSongoni manasida marhusip-husip dibangkuna be.\nDungi didok NanJamordong muse”leleng ma inanta pandita on marjamita, bosan iba” ninna marungut-ungut\n“Pa, tabo do ende nami i?” ninna NanJamordong manukkun niolina hatiha di motor dope nasida.\n“Tabo, ai sude ende na lao mamuji Tuhan i, tung na tabo do sude, dang adong na hurang”\n“Boha baju nami, uli do?, sitelan nise na ummuli”\n“Dia ma pinarrohanon i da inang, tinggalna molo nga marende hamu ba pinasip, nilapati endemuna i”\n“Ai dang nanggo diboto ho marnida baju na denggan manang na roa?” ninna muse manukkun\n“Dia niantusan i, dang pinarrohahon, ai so naniula molo marminggu iba”\n“Jei aha do hape lapatanmu mar minggu, nanggo marnida baju na uli pe dang boi dibedahon ho?”\n“Ima hamu amai, ganup minggu tu gareja alai memereng baju na denggan pe dang boi, manang aha do hape diparrohahon hamu” ninna Nanjamordong marbete-bete.\nUjungna rap sip nasida nadua di motor i sahat ro di jabu.